text:
Tananai e Il Rôl
Lu clamavin Il Rôl. Al cognosseve i sconzûrs cuintri dai spirts malins e la magjie des jerbis; a siguravin di vêlu cjatât a discori cui vons dal clan, denant di un fûc, vie pe gnot. Cul sô tambûr bocognon al clamave dongje il popul; al proclamave di vê cjacarât in sium cul Cîl Pari e di vê svualât fin insom de mont Daģa, la Mari Grant… al jere il moment di alçâsi, i vevin dit, il moment di cjapâ in man i arcs e di semenâ lancis te tiere par une ricuelte di sanc. Lis Tribûs a vevin di dâsi dongje…
Ma chei altris lu paravin vie dai vilaçs e i disevin che une dì al sarès lât a finîle mâl, e che le finìs une buine volte di fâ chel grant davoi e di pretindi di fevelâ cui Gjôs, che se di no al varès paiât pe sô supierbie, no dome lui ma dut il Paîs. A stiçavin i fruts a traiji claps.
Chê dì, plen di morbin come simpri, Tananai Qan al jevà e al ordenà di puartâi une scudiele di lat di cjavale, cu la solite muse di ridi. Il so vivôr nol cessave mai, la gaiece e discomparive de sô muse dome cuant che, par cualchi reson, lu lassavin cence licôr di lat. In chei moments al scaturive, e no dome al jere bon di savoltâ la sô tende, e salacor metât dal vilaç, ma fintremai il cîl seren si scurive cuant che al scomençave a vosâ.
Il Rôl, tal so torzeonâ, al jere rivât li dal vilaç di Tananai. Lu cjatà fûr de puarte de tende, impicotît, une man tal flanc e chê altre ingrampade ai luncs moschets. I si svicinà, alore, cence dî une peraule.
Al jere plui alt, plui muscolôs dal Qan. Ma a cjalâlu di dongje nol faseve teme, ni sudizion. Si sintivisi, invezit, come une cjavrute cul so pastôr, pazient, fuart, e bon di puartâle sù pes spalis se al ves scugnût.
Tananai, fi di Jalaqai, fi di Sogudai, lu invidà a jentrâ cuntun gjest de man, cence mudâ espression.
Za di agns i pirâts zalahits a fasevin scorsadis tes tieris des Tribûs, fiscant, maçant e robant cjavai. Ma chel Istât, cui cjars di vuere e grifons piturâts tai standarts, i soldâts di Sgriphio V a jerin disbarcjâts di desenis di nâfs, risolûts a sachizâ dut e a sotanâ ducj.
Tananai e i siei cavalîrs, ancje se a jerin za pronts, no si spietavin chê sdrume grande di nemîs. A jerin scjampâts, a vevin lassât che i cjars ju scorsenassin. Cualchidun al jere stât dissielât dal cjaval, cuant che lis lancis zalahitis, cu la ponte a spice e un sgrif laterâl in forme di mieç vieri di lune, si jerin impiradis te cjar des bestiis.
“Puartìnsai daûr, viers lis culinis. Puartìnju dongje de Mari!”. Daûr dai conseis dal Rôl, a vevin plantât lancis tal teren. I cavalîrs, svelts, a jerin bogns di sghindâlis, ma i cjars nemîs, tirâts ognidun di doi cjavai, no rivavin a fermâsi a timp o a gambiâ direzion. Si intrigavin e a sdramassavin jù cuant che i nemâi si sbudielavin di bessôi cuintri des lancis, te cjarie imburide, o a lavin a stocâ cuintri di chei altris cjars, za ribaltâts suntun flanc. Il rest lu faserin lis frecis dai arcîrs di Tananai.
Ancje Sgriphio V, dit il Paron dal Mâr, al jere muart in chel maçalizi. I zalahits altîrs no saressin plui tornâts.
Tananai, di in chê volte, lu àn nomenât Qan dai Qans e al parone su lis Tribûs. Al à cjaçât, al à scombatût e al à amât, e al à vût sîs fîs, un plui seneôs di bataiis di chel altri. Al è zaromai vieli e al à partît il so imperi tra di lôr.
Il Rôl, invezit, al è za muart.
Cheste matine al è tal jet, e nol à voie di jevâ. E je la prime volte che i sucêt.
“Sveiti”
“No pues, mi sint la fiere”
“Sveiti, ti dîs, al jere dut un insium. Sù mo, jeve”
Tananai al à tirât sù il cjâf, al à viodût la muse dal amì: “Sêstu propit tu, Rôl? Sêstu vignût a cjolmi?”
“Tiriti sù, che o vin di resurî. O vin presse. Tancj viaçs o sin nassûts, in altris etis e altris lûcs…”
“Ce? Vino di nassi ancjemò? E cui?”. Il scuniment lu à bandonât, di bot.
“Tu? Tu tu sarâs il Sgriphio, prin dal so non… e jo o sarai Zalah. Niciti, che e je ore!”
di Pablo Gortan


c: text/html

text:
Da pe dal gno paîs, dulà che la glerie dal flum si slargje su dute la valade, dal prin rai di soreli fin al ultin, si cjate a oris pontadis ducj i cjans de vile cui lôrs parons lant e vignint pai trois segnâts da odôrs che pai cjans a san di cuissà ce notiziis di croniche locâl e che pai parons, simpri di presse par lâ a vore o di lâ a durmî no an timp da preseâ.
Ma le glerie, da simpri e servìs da cjamp sportîf, da teren sociâl, par dâsi le pueste o leâ cognossince e no dome da comut comunâl come che cierte int a use dî.
Dal gno barcon mi plâs cjalâ i parons che fenzìn di nuie tant che i cjans si nulin il cûl. Al risulte spes che se i cjans s’intindin, i parons a fasin compagn, no tal nulî ma se nol nas un idili par lâ di viole a laràn almancul a spas insiemi ancje se a voltis a no va simpri cussì.
Un grum di storiis di cjans a àn fat il zîr dal paîs ma chê de Line De Ombrene forsit e fasarà il zîr dal Friûl.
Ven a stâi che e leve ator tignint di une bande le cjice e di chê altre le ombrene. A pene che un cjan si svicinave e tacave a zirevoltâ le ombrene par spaurî l’ardît sbregotâ dal bulo e se nol bastave magari ancje a dai cualchi pache par po biacemai scusâsi o cavilâsi cul so paron.
Se no veve chê di fâ cjapâ le cjice, parcè le puartavie fûr se e jere in calôr? I disevin.
Jê e taiave curt disint che veve il dirit di sielzi il cjan pe so cjane e vonde.
Ma une dì, il colp di ombrene si jere fermât pal aiar parcè che…
– Parcè cê? Vevial forsit domandât chel om cjalantle cuntune bocje da ridi.
No, Il so cjan nol veve podût ma lui, le sere stesse al jere lât fûr cun jê e si ju veve viodûts fâ e disfâ ducj i trois e lis cisis prime di cjatâsi a cjase di jê di là de glerie.
Le storie e varès podût finî come intun cine, lui al jentrave e pôc dopo le lûs de cjamare si studave e buine gnot, ducj a durmî.
Ma tal indoman si e savût che la cjice de Line no veve volût lassâ jentrâ chel om e forsit par no suiâ cualchi colp a veve fat le ombrene a tocs.
Vevie capît che jê e veve il dirit di sielzi l’om cussì come che le sô parone e veve il dirit di sielzi il cjan?
Mah!
Il cjan mi puarte il sguinçâl cun tune bocje da mone e ne code da ridi. Aial di vê nulît alc tal miei pinsîrs?
di Jaio Furlanâr

robotstxt: allowed

filter: keep


text:
site internet introduction brève :A multiplatform and multilingual office suite and an open-source project. Compatible with all other major office suites, free to download, use, and distribute.
site internet introduction brève :Ripuarte une descrizion dal andament meteorologjic su le regjon. Stazions meteo, situazion gjenerâl, previsions, boletins meteo.
site internet introduction brève :Le prime enciclopedie dute in marilenghe.
site internet introduction brève :Gnovis, supliments, libris, lenghe e grafie, dizionari.
site internet introduction brève :L'aziende e je organizade in doi distrets soci-sanitaris e in trê struturis dipartimentâls unichis a nivel aziendâl: il Dipartiment di Prevenzion, il Dipartiment pe Salût Mentâl, e il Dipartiment pes Dipendencis. Informazions utilis, servizis pal citadin, cjarie e contats.
site internet introduction brève :L’obietîf al è chel di svilupâ une culture di atenzion e orientament viers dal citadin cuntune rêt di comunicazion e integrazion cui professioniscj de sanitât, di mût che i servizi ufierts a corispuindin a chês che a son lis dibisugnis reâls dai utents.
site internet introduction brève :Panoramiche al femminin di culture, tradizions, storie, atualitât, ambient e territori. Notiziis e storiis, fotografiis e link utii.
site internet introduction brève :Neben einer Fotogalerie und Anreisemöglichkeiten werden in einem historischen Rundgang naheliegende Orte beschrieben.
site internet introduction brève :[Udin] Produzion e vendite di mautis, felpis e atis prodòts par furlan cun messaçs in lenghe furlane. Al presente presits, articui, dulà cjatâ i prodots e come comprâ da cjase.
site internet introduction brève :La storie, la nature, le tradizions e la societât da Cjargne. Dut cu lis contribût dai visitadoris.
site internet introduction brève :E je un grop di cristians e furlans che a cirin di lâ a font des lôr lidrîs culturâls e religjosis, par podê conciliâ in maniere armoniche la propie fede cu la propie identitât culturâl. Vuê si fevelarès di inculturazion de fede o di vanzelizazion de culture. Gnovis, la Bibie, e-libris, Olmis (di A. Beline).
site internet introduction brève :[Vilecjasse di Lestize, UD] L'associazion presente il calendari de la rassegne culturâl Avostanis.is.
site internet introduction brève :Pagjine di supuart par doprâ il furlan: Letaris furlanis facilis (â Ê Ç e compagnie), Coretôrs ortografics pal furlan, Dizionaris par Aspell, Ispell, Myspell/OpenOffice, Coretôr ortografic on line (al covente Java), alc sul Grant Dizionari Bilengâl Talian-Furlan.
site internet introduction brève :Istruzion gjenerâls pe instalazion, disinstalazion e ûs de tastiere furlane.
site internet introduction brève :Cinc poetis presentin i lôr libris.
site internet introduction brève :Associazion cence fins di vuadagn, cjossolin tal timp libar, si cjatin plui o mancul une volte par setemane cun chê di organizâ e progjetâ alc di seri.
site internet introduction brève :Il libri al è une racuelte di poesiis scritis cul cûr di Rine Peressotti Paolini.
site internet introduction brève :Friûl Vignesie Julie: Autoris e poesiis. Traduzion in talian e inglês cul test origjinâl in face.e.
site internet introduction brève :Presente cjiants tipics cun une traduzion in talian cul test origjinâl in face.
site internet introduction brève :L'Istitût di Studis Romanics li de Facoltât di Filosofie de Universitât Carli IV di Praghe al à rignuvît i studis furlans vierzint i cors di lenghe furlane.
site internet introduction brève :Al propon lezions di storie, tradizions, economie, gjeografie, flabis e liendis. Questionari par esercizi.
site internet introduction brève :Oversees major programs in protecting human rights and implementing international rights agreements. Includes activities, publications and media centre.
site internet introduction brève :Su cheste pagjinute o podês discjamâ un computer game dut par furlan, forsit il prin. Il zûc si clame C-evo e al somee tant a civilization. Il zûc al è a gratis e al è stât voltât in tantis lenghis.
site internet introduction brève :Chest al è il sît de modificazion furlane di Firefox, là ch'o podês cjatâ il language pack par trasformâ Firefox in Firefox Furlan.
site internet introduction brève :Sito ufficiale.


text:
Leif Ericsson
Leif Ericsson o ancje Ericson e Eriksson (che al vûl dî fi di Erik, Leifur Eiríksson par islandês, Leiv Eiriksson par norvegjês), cognossût ancje come "il fortunât", al fo un esporadôr vichinc nâssut in Islande.
Fi di un altri grant esploradôr, Eric il Ros (Eiríkr Rauði par norvegjês), al continue la opare di colonizazion viers ovest scomençade dal pari. Ator dal an 1000, guidât des relazions dal comerciant Bjarni Herjolfsson, al va plui in là de Groenlande e al passe un intîr unvier intune tiere che lui al clamarà Vinland, dulà che al cjate vignis, e che al descrîf come plen di salmons e animâi.
Il so piçul acampament al costituìs il prin insediament european in Americhe, cinccent agns prime de rivade di Cristofor Colomp. Chest acampament, Leifbundir, al jere logât intal estrem nord de isule di Tieregnove, intal puest vuê cognossût cul non di l'Anse aux Meadows e al durarà dome cualchi disine di agns. I contats cui indigjens a forin cordiâi al inizi; daspò però Ericsson al torne tal so paîs, dulà che al cjate che il pari al è muart, e lui al à di cjapâ il so puest, par cui nol pues plui tornâ indaûr. L'acampament al vignarà distrut un an dopo, par vie de ostilitât dai indigjens.
Leams esternis[cambie | modifiche il codiç]
- (inglês) Ricostruzion dal ritrat di Leif Ericsson]


text:
Sinonimi e Contrari Friulani
in mût incontestabil loc.
- [it. inconfutabilmente av.]
(derivât di 'inconfutabile', cence pussibilitât di contestazion)
- sinonims
- ciertementri, inconfutabilmentri, indiscutibilmentri, inegabilmentri, inopugnabilmentri, irefutabilmentri
- contraris
- cun discutibilitât, cun dubi, discutibilmentri, dubiosementri, in maniere discutibile, in maniere dubiose, in mût discutibil, in mût dubiôs
- [it. incontestabilmente av.]
(derivât di 'incontestabile')
- sinonims
- inconfutabilmentri, incontestabilmentri, incontrastabilmentri, indiscutibilmentri, inecepibilmentri, inegabilmentri, inopugnabilmentri, irefutabilmentri
- contraris
- cun contestazion, discutibilmentri, in maniere contestabile, in maniere discutibile, in mût contestabil, in mût discutibil
- [it. incontrovertibilmente av.]
(derivât di 'incontrovertibile')
- sinonims
- inconfutabilmentri, incontestabilmentri, incontrastabilmentri, indiscutibilmentri, inecepibilmentri, inegabilmentri, inopugnabilmentri, irefutabilmentri
- contraris
- cun contestazion, discutibilmentri, in maniere contestabile, in maniere discutibile, in mût contestabil, in mût discutibil
- [it. indiscussamente av.]
(derivât di 'indiscusso')
- sinonims
- inconfutabilmentri, incontestabilmentri, indiscutibilmentri, inopugnabilmentri
- contraris
- cun discutibilitât, discutibilmentri, in maniere discutibile, in mût discutibil
- [it. indisputabilmente av.]
(derivât di 'indisputabile')
- sinonims
- inconfutabilmentri, incontestabilmentri, indiscutibilmentri, inopugnabilmentri
- contraris
- cun discutibilitât, discutibilmentri, in maniere discutibile, in mût discutibil
- [it. ineccepibilmente av.]
(derivât di 'ineccepibile')
- sinonims
- incontestabilmentri, inecepibilmentri, ireprensibilmentri, perfetementri
- contraris
- contestabilmentri, cun contestazion, cun ecepibilitât, ecepibilmentri, in maniere contestabile, in maniere ecepibile, in mût contestabil, in mût ecepibil
- [it. inoppugnabilmente av.]
(derivât di 'inoppugnabile')
- sinonims
- ciertementri, inconfutabilmentri, incontestabilmentri, indiscutibilmentri, inopugnabilmentri, irefutabilmentri
- contraris
- cun discutibilitât, cun opugnabilitât, discutibilmentri, in maniere discutibile, in maniere opugnabile, in mût discutibil, in mût opugnabil, opugnabilmentri
- [it. insindacabilmente av.]
(derivât di 'insindacabile')
- sinonims
- definitivementri, inapelabilmentri, incontestabilmentri, indiscutibilmentri, inopugnabilmentri, insindicabilmentri
- contraris
- contestabilmentri, cun contestabilitât, cun discutibilitât, discutibilmentri, in maniere contestabile, in maniere discutibile, in maniere opugnabile, in mût contestabil, in mût discutibil, in mût opugnabil, opugnabilmentri
- [it. irrefutabilmente av.]
(derivât di 'irrefutabile')
- sinonims
- inconfutabilmentri, incontestabilmentri, indiscutibilmentri, inopugnabilmentri, irefutabilmentri
- contraris
- cun discutibilitât, discutibilmentri, in maniere discutibile, in mût discutibil
- [it. irrepugnabilmente av.]
(derivât di 'irrepugnabile')
- sinonims
- inconfutabilmentri, incontestabilmentri, inopugnabilmentri, irefutabilmentri
- contraris
- contestabilmentri, contrastabilmentri, cun contestazion, cun contrast, cun discutibilitât, discutibilmentri, in maniere contestabile, in maniere contrastabile, in maniere discutibile, in mût contestabil, in mût contrastabil, in mût discutibil


text:
Liste dai judiçs popolârs
Utents principâi: citadins residents.
Principâls normativis di riferiment: L. 10.4.1951, n.287
Descrizion dal servizi: i Comuns a àn di formâ doi elencs separâts, un dai Judiçs Popolârs de Assise e chel altri dai Judiçs Popolârs de Assise d’apel.
Dentri dal mês di Avrîl il Sindic al invide cun public manifest ducj chei che, no jessint iscrits tes listis definitivis dai judiçs popolârs e che a àn i recuisîts stabilîts de leç a presentâ domande di iscrizion tes listis.
Dentri dal mês di Avost la Comission comunâl e fâs i elencs sigurantsi che a vedin i recuisîts prescrits par chei che a àn fate domande e iscrivint di ufici, ducj o in part, chei che ancje se a àn i recuisîts no àn fate domande.
Po dopo la Preture unificade e la Cort di Apel a fasin altris adempiments di competence e a ‘nt dan notizie ai citadins par eventuâi ricors o osservazions, midiant manifest. Di chestis Listis a vegnin gjavâts fûr i nomimatîfs dai citadins che a cjaparan lis funzions efetivis di Judiçs popolârs. L’Ufici dal Judiçs popolâr al è obligatori.
Cui che, jessint clamât a prestâ chest servizi, no si presente cence un bon motîf, al è condanât a paiâ une multe, cun di plui a paiâ lis spesis de eventuâl sospension o dal rimant dal dibatiment, cence prejudizi des sanzions plui griviis stabilidis de leç tal câs che il fat al costituissi un reât.
Ai judiçs popolârs e spiete une indenitât par ogni zornade di servizi efetîf des funzions.
Eventuâi recuisîts domandâts:
• citadinance taliane,
• buine condote morâl,
• etât no inferiôr ai 30 agns e no parsore dai 65,
• titul di studi di scuele medie inferiôr (pe Cort de Assise) e di scuele medie superiôr pe Cort di Assise d’apel.
Documents di presentâ: domande in cjarte semplice cun alegade fotocopie de cjarte di identitât.
Eventuâi tiermins pe presentazion: ai 31 di Lui dai agns dispars.
Timps pe erogazion: ai 31 di Dicembar dai agns dispars.


text:
Dominica Gaudete
Vuê e je la tierce domenie di Avent, chê che e celebre la gjonde parcè che il Nadâl al è simpri plui dongje: o sin a mieç Avent. Nadâl e je la Fieste de famee, ma o pensi che ni Chel che dut al sa, ni la Sacre famee si ufindaran se par me chest an la gjonde e sarà ancje e soredut par un altri motîf. Trê cjandelis, trê domeniis, trê setemanis, trê che o sin nô: di fat, il regâl plui biel jo e Venusia lu vin za ricevût, rivât cun Sante Catarine, si clame Lorenzo, nestri Bambin Gjesù.
Une benedizion rivade jemplant il cûr di nô gjenitôrs, dai nonos, de agne, dal barbe, di so cusin Gioele. E dal sigûr ancje chel dal nono che di là sù lu cjale e i ten une man sul cjâf.
«Gaudete in Domino semper. Iterum dico: Gaudete!» al scriveve Sant Pauli ai Filipês.
Jo o gjondarai pal Nadâl, sì, un Nadâl cul savôr speciâl di une gnove anime vignude a iluminânus la vite.
Ps: un grazie a pre Roman pe foto


text:
O podês cjatâ il website dal zûc cà: www.c-evo.org, dulà ch'o podês viodi screenshots, discjamâ AI e altris bielis robis.
(No sai se la ultime version dal zûc al va ben cu la traduzion furlane, alore o podês discjamâ chê juste cà: cevosetup.exe.)
Cuant ch'o vês instalât la version inglês, par vê
chê furlane o vês di discjamâ chest zip: c-evo-furlan.zip
e vierzilu te cartele "c-evo".
Il Help file nol è stât voltât par furlan -- no si sâ ancjemo a trope int che i plasarà chest zûc, e cui vûlial lavorâ di bant? Ce us plâs, scrivêt sul NG it-alt.cultura.lingua.furlan e fânus savê.
Bon divertiment!


text:
Letaris ai Tessalonicês
Letaris ai Tessalonicês
Jentrade[cambie | modifiche il codiç]
Tessaloniche e jere il principâl puart de Macedonie e a corispuint a le atuâl Salonicco.
Tirade sù su lis ruvinis de antighe "Terme" da Cassandri, il cuâl i dè il non in onôr de so femine, sûr di Alessandri Magno.
Prime de metât dal II secul p.d.C., la Macedonie e jere dividude in cuatri distrets e Tessaloniche e jere la capitâl dal secont. Po dopo, la Macedonie e deventâ provincie romane e Tessaloniche e deventà la capitâl aministrative.
Cuant che Pauli e Sila a rivarin inte citât, a constatarin che e jere une florìnte metropoli.
Prime a Tessalonicês[cambie | modifiche il codiç]
Viers il 50 d.C. Pauli al visità Tessaloniche e a 'ndi stabilì une congregazion cristiane.
Dopo un an, mentri al jere a Corinto, Pauli a si sintì in oblic di scrivi la prime letare ai Tessalonicês par edificâju, par vie che fintremai dal inizi cheste congregazion a veve patît persecuzion e riviel.
La predicazion di Pauli a ve un bon efiet a Tessaloniche, tant che i judeus gjelôs a meterin sù une sdrume che a metè in bulidure la citât.
Par chest Pauli e Sila a forin di gnot mandâts a Berea.
Contignût[cambie | modifiche il codiç]
E scomence cun laudis calorosis par la lôr opare e ju puarte come esempli par ducj i crodints.
A seguissin esemplis di compuartament di Pauli, in particolâr inte opare di predicazion, sostignint che la fuarce la ricevè dal Idiu.
Al dimostre come che a devin scjampà des pratichis di lustrade, di lussurie e braure personâl. Come lui al à fat, no vevin di sei un pês pai fradis.
Ur dâ esortazions par restâ fers nonostant la persecuzion.
Pauli ju poche a cjaminâ inte condote che e plâs al Idiu, tratignintsi de fornicazion, stant atents al mût di cjacarâ e di messedâsi.
Ur racomande di amâ i fradis.
Al vise che cuant che a 'ndi sarà il berghel "pâs e sigurece" alore al vignarà un brusc ribalton.
Utilitât[cambie | modifiche il codiç]
La letare e dimostre un spirit di afietôs interès pai fradis. Chest stamp di amôr al varès di jessi copiât da ducj, in particolâr dai pastôrs de glesie.
A dâ strabogns conseis su come tirâsi fûr da chest mont corot e imorâl.
La letare a dâ ancje otims esemplis di come dispensâ conseis premurôs e afietôs, parcè che inte congregazion nonostant che i fradis a sedin diligjients, a 'ndi son simpri aspiets di corezi.
Nus dâ grande sperance intal Ream dal Idiu.


text:
FriuliDoc 2022 - Mezze lune dolci redazione
MIEZIS LUNIS DOLCIS di DANIELA TABOGA di UDIN
INGREDIENTS:
2 rodui di paste sfueade
2 miluçs
80 gr di nolis
50 gr di ue calabrie
6 amarets piçui
1 sedonute di canele
6 mandulis speladis
Lat
Zucar
Zucar in polvar
PROCEDIMENT:
Slargjâ la paste sfueade suntun plan e fâ cerclis di 5 cm di diametri cuntun stamp o cuntune tace. Prontâ la farse: lavâ e scussâ i miluçs, taiâju a daduts, suiâju e taçâ tal masanin cu lis nolis, la ue calabrie, lis mandulis, i amarets e la canele.
Bagnâ i ôrs dai cerclis cuntun pocje di aghe, zontâ a ogni cercli une sedonute di impast e sierâju a mieze lune. Passâ i ôrs cui dincj di un piron.
Pinelâ cul lat e spolvarâ cul zucar blanc o di cane. Poiâ suntune tecje cun cjarte di for e po infornâ tal for svintulât za cjalt a 170° par 15 minûts o fin cuant che lis miezis lunis no son indoradis. Lassâ disfredâ e spolvarâ cul zucar in polvar.
Scolte la ricete in lenghe furlane:


text:
James George Frazer
Sir James George Frazer (Glasgow, al 1 di Zenâr 1854 – Cambridge, ai 7 di Mai dal 1941) al è stât un antropolic scozês. Al è fondamentâl il so contribût ae antropologjie culturâl e ae storie des religjons. Al à scrit Il ramaç di aur, opare monumentâl là che al à esponût la sô teorie su la magjie, intindude tant che principi di un complès passât che le viôt evolvisi prime inte religjon e dopo inte sience. Al definìs la magjie tant che un fenomen di simpatie tra lis robis, buine di instaurâ leams par omeopatie, similitudin (tant che intal câs dai rituâi vudù) o infet (dôs robis in contat fra di lôr a continuin a vê un inflùs une su chê altre ancje dopo jessi stadis separadis). E je impuartante ancje la teorie che al disvilupe sul “diu murient”, un teme che Frazer al individue dentri di tantis religjons, a partî dai studis di Wilhelm Manhardt, che al viôt la divinitât cjapde intune vicende là che e pierdarà la vite, par dopo tornâle a cuistâ di gnûf intun moment sucessîf. A son esemplis lis vicendis mitichis di Osirit, Dionis, Atis, Adon, Baal, Jesù, e v.i. Il teme centrâl che si disvilupe il ramaç di aur al è la vicende dal Rex Nemorensis, sacerdot di Diane intal templi di Nemi, sorevivence di un antîc cult dentri dal contest storic di Rome antighe. Daûr de interpretazion di Frazer, chest al agjìs su la nature e su la fertilitât pai siei podês simpatics (propris de magjie simpatiche dite parsore) e al à un rûl sociâl fondamental pe comunitât. Par difindindi la integritât fisiche cheste e à fissât un sisteme di tabù finalizât a difindilu, biel che la integritât spirituâl e ven garantide dal trasferiment simbolic intune anime esterne (il ramaç di aur). Al rivâ de decjadence fisiche dal re mâc, no plui just pal so rûl sociâl, la sucession e ven determinade dal copament rituâl dal rex nemorensis di bande di un che lu disfide, che lu à di copâ in duel dopo vê crevât il ramaç dal boscut di Diane. Pal gjornalist britanic Henry Noel Brailsford, Frazer al à contribuît a formâ il pinsîr dal Nûfcent, tant che Karl Marx e Sigmund Freud, e tant che Charles Darwin, che Frazer si calcolave so dissepul e continuadôr. Ma propit il metodi "darwinian" aplicât ae storie des religjons i à tirât cuintri lis critichis di Ludwig Wittgenstein: par lui Frazer « nol è in stât di imagjinâsi un sacerdot che in fonts nol sedi un pastôr inglês dal nestri timp, cun dute la sô stupiditât e ignorance» e ancje: « Frazer al è tant plui salvadi de plui part dai siei salvadis, parcè che chescj no podaran jessi cussì lontans de comprension di un fat spirituâl tant che lu è un inglês dal secul vincjesim. »


text:
La libertât dal Spirt01 di Zenâr 2006
Vint di celebrâ i dons che il Spirtussant al spant cun bondance su la sô glesie e sul popul di Diu , no si podeve cjatâ moment e curnîs plui adats des Pentecostis, la sagre dal Spirtussant. E cussì si è ripetût l’apuntament di ducj i moviments catolics (si fevele di 123 agregazions carismatichis) in place san Pieri, atôr di pape Benedet. Il ricuart e il confront inevitabil al jere cul prin incuintri cul pape Zuan Pauli II, il pape che par prin e in maniere ostentade al faseve capî di poiâsi su la disponibilitât e gjenerositât entusiastiche di chescj fans dal Spirtussant, autentiche novitât e primevere de glesie.
Pape Benedet nol plate la continuitât dal so ministeri cul predecessôr, ma nol covente jessi vaticaniscj par no viodi la diference tal mût, plui che te sostance. Ma un mût tant marcât che al devente sostance. Di fat, la fulugne di int rivade a Rome di ogni bande d’Italie e dal mont, passe 300.000, cheste volte no si è discjadenade tune effervessence intonade al Spirt che le legjitime ma un fregul stonade e masse invadent e autoreferenziâl. Si à vude l’impression che pape Ratzinger nol ju ves clamâts a mostrâ visibilmentri la fuarce e la fantasie che il Spirt al opere tai siei dissepui, ma pluitost a metisi in scolte umil e silenziose di ce che al vûl comunicâ ai siei fedêi. Une cunvigne solene, imponent, ma misurade, là che l’aspiet plui impuartant no jere la int, i distinataris, ma il Spirt, l’autôr. E duncje tante preiere e tante riflession.
Impen de sfilade dai fondatôrs, compagnade da l’ovazion festant dai rispietîfs dissepui e gregaris, si à preferît sielgi trê dai plui rapresentatîfs a comentâ i salms dal gjespui che a vignivin cjantâts. Si à podût cussì sintî l’intervent dal prof. Andree Ricardi de Comunitât di Sant Egjidi, a coment dal salm 112, il Laudate pueri Dominum, di Kiko Arguello dai Neocatecumenâi a coment dal salm 147, e di don Julian Carròn di Comunion e Liberazion a coment de Apocalisse. Dai trê intervents, il plui profont e biblic mi à parût chel dal prof. Riccardi, une omelie di pari de glesie. Al à batût sul fat che, dome cu la dimension interiôr e la gracie di Diu il cristian, ancje il plui impegnât, al po salvâsi de puaretât e de sterilitât. Il plui polemic e dibot stonât al è stât chel di Kiko che, fevelant de ricostruzion dal templi di Gjerusalem e de umanitât di vuê, al à batût su l’essenzialitât dai moviments carismatics, cussì pôc considerâts da la gjerarchie.
Il pape al à tignude, come simpri, une grande omelie, lungje, profonde, articolade, e resonade. Pesante ancje come contignût e pesade. Une lezion teologjiche su la scuele dal Spirtussant. Une scuele di libertât, di responsabilitât, di unitât e complementarietât dai moviments fra di lôr e cun dutis lis cumissuris dal cuarp de glesie. Usance Gjesù a Nicodem: L’aiar al sofle là ch’al vûl e tu sintis la sô svintade, ma no tu sâs né di dulà ch’al ven né là ch’al va (Zn 3, 8), il Spirt, l’aiar creatîf di Diu, al è libar di soflâ là ch’al vûl, parcè che la sô libertât no sopuarte confins né esclusivis monopolistichis. Se lui al è la fontane di vite, o vin di lâ nô a bevi a la sô fontane, cun umiltât e in file cun chei altris servidôrs di Diu, e no inludisi di podê meti l’aghe tes fiaschis e puartâle a vendi tai nestris barachins. In plui, la soflade dal aiar di Diu e je fantasiose e creative, ma no dispersive. Al cree disordin tal nestri ordin, ma par meti sù il so ordin. Al è un Spirt di multiformitât, ma no di confusion e di contradizion. Lui al è libar tai nestris confronts, ma nô no sin libars cun lui. Di chi grande umiltât, docilitât, contemplazion. Al è un cori da l’anime, no un cori atôr. Un Spirt ch’al opere tal santuari dal nestri cûr e no tes placis e te confusion e te competizion cul mont.


text:
Trop sono tecnologjichis lis nestris aziendis zootecnichis? Al cuesît al à cirût di rispuindi l’Istat cuntun so rapuart resint focalizât su “La difusion des tecnologjiis intes aziendis zootecnichis, an 2020”. I risultâts principâi che a son saltâts fûr de investigazion a mostrin che il 16,1% des aziendis campionadis al à un sît web o une pagjine social e il 71,2% al dopre struments di precision.
L’acès a une conetivitât svelte e afidabile, la disponibilitât di capitâl uman che al vedi lis competencis che a coventin par doprâ struments tecnologjics evolûts, la sielte dal digjitâl tant che invistiment necessari ancje se cjâr, a son elements di inovazion pe competitivitât e pe sostignibilitât des produzions des aziendis zootecnichis, che però a patissin ancjemò di un divari digjitâl fuart. Cun dut achel, il miorament al è net a pet di ce che al jere stât rilevât dal Censiment gjenerâl de agriculture dal 2010 cuant che dome il 3,8% des aziendis agriculis al veve inviât procès di digjitalizazion e l’1,2% al navigave su Internet. Intal 2020, cuasi une aziende su trê e je dotade di computer, di une conession e des competencis digjitâls, intun contest là che la Italie si cjate al vincjesim cuint puest inte graduatorie europeane dal “indiç di digjitalizazion”.
La situazion a Nordest
Il 52,8% des aziendis zootecnichis talianis al à declarât di doprâ une conession in bande largje (il 61,4% intal Nordest). Cheste proporzion e cambie se si calcolin lis dimensions aziendâls. La cuote di aziendis dal Nordest cun plui di 5 assegnâts colegadis in rêt e rive al 83,6%. Sul teritori, invezit, la plui grande difusion di conessions sveltis si rileve tra lis aziendis dal Nordovest (63,1%).
Par ce che al tocje l’ûs di plateformis social, la adozion di strategjiis in linie par cressi la visibilitât e par promovi i propris prodots e mostre ancjemò un divari digjitâl fuart. La presince di sîts web e di profîi aziendâi su lis rêts social, di fat, e interesse dome il 16,1% des aziendis talianis intervistadis. Ancje in chest câs, la dimension aziendâl e à un rûl culminatîf: al è presint in linie il 51,6% des aziendis zootecnichis dal Nordest cun plui di 5 lavoradôrs; il 22,1% di chês cun 1-5 lavoradôrs e il 17,8% des aziendis dome cuntun sôl lavoradôr.
Tra i servizis ufierts sul sît aziendâl o sui propris profîi social, tal prin puest a figurin la descrizion di prodots o servizis e lis informazions sui presits (98,4% di aziendis), po dopo a grande distance la vendite in linie (34,9%), lis informazions su cualitât, sostignibilitât e sigurece dai prodots (13,4%) e la segnabilitât dai ordins (11,6%).
Par ce che al tocje i sistemis o i machinaris di zootecnie di precision introdots inte ativitât produtive, chei plui difondûts a son i sistemis informatics pe gjestion de mandrie (47,8%), po dopo i sistemis pal monitorament de ativitât produtive e riprodutive (41,0%), chei deputâts ae gjestion di lontan de identificazion dai animâi (29,9%) e i robots pe molzidure (21,4%). ❚
LA TIERE E LA GREPIE. Plui web e robots pes stalis furlanisAdriano Del Fabro – diretôr dal bimestrâl “SoleVerde”
Trop sono tecnologjichis lis nestris aziendis zootecnichis? Al cuesît al à cirût di rispuindi l’Istat cuntun so rapuart resint focalizât su “La difusion des tecnologjiis intes aziendis zootecnichis, an 2020”. I risultâts principâi che a son saltâts fûr de investigazion a mostrin che il 16,1% des aziendis campionadis al à un sît web o une pagjine social e il 71,2% al dopre struments di precision.


text:
PRESENTAZION DAL LIBRI “STORIE SACRE” di Antoni Beline29 di Fevrâr 2008
GLESIE FURLANE Patriarcjât di Aquilee
in colaborazion cun
UFICI CATECHISTIC DIOCESAN DI UDIN
A organizin un incuintri par joibe ai 13 di Març dal 2008 a lis 6 sore sere te sale Pauli Diacun dal Centri Paulin di Aquilee in vie Trep, 3 a Udin pe presentazion dal libri
STORIE SACRE
di Antoni Beline
a intervignaran:
bons. Lucio Soravitto vescul di Adria-Rovigo
prof.e Silvana Schiavi Fachin esperte di educazion plurilengâl
Manuela Riccioni autore des ilustrazions


text:
Font Tal Campo
La Associazion culturâl e ricreative “Tal Campo” e à di pôc lassât al Comun il so font fotografic e documentari fat di cuasi cuatricent positîfs e di passe tresinte negatîfs che a mostrin il Villaggio Roma tra il 1950 e il 1980. Il font fotografic al è stât creât vie pai agns cjapant sù lis fotografiis de epoche (e/o riproduzions di fotografiis de epoche) dai citadins che a vivevin intal Villaggio Roma di dopo de vuere a vuê. Lis imagjins a fasin viodi cemût che l’ex cjamp di concentrament si è mudât in borc operari e a fasin viodi lis cundizions di vite des fameis dai operaris agricui e industriâi fûr dal ambient di lavôr. Il font al cjape dentri ancje un libri fotografic maraveôs fat de Agjenzie Fotografiche Internazionâl di Vignesie intal 1938. Si fevele di fotografiis che a mostrin il lavôr intai cjamps e lis primis oparis di sistemazion agrarie fatis de SAICI. Il font al ten dentri diviersis fotografiis (origjinâls de epoche) che a vegnin dal ex archivi de SAICI/SNIA Viscosa.


text:
Fortune e disgracie de nestre ete
Metint pît a Santiago, dopo a pene une ore di svol, o ai pensât ae fortune e ae disgracie de nestre ete. Di rivâ intun lamp fint ai confins dal mont, ma di no vê il timp materiâl e psicologjic di preparâsi. E o ai capît ancjemò une volte ce che e à provât mê none Ane lant a Licau e a Madone di Mont. E diseve che la Madone di Mont e je une lobie a prefarence de Madone di Licau. E pûr, cjalant ben, al è vêr il contrari. Di fat la Madone di Licau e je minude minude, une cagnere di Madone. Mi domandavi: «Cemût mai che mê none, une femine cussì esperte, si è sbaliade?». No si jere sbaliade. «Al è che e veve stât a pît, / come che a levin ducj / in chê volte. / E cuant che si va a pît, / si è sfinîts, / stracs madûrs di vueli sant, / che no si rive mai, / ma cuant che si rive / magari tune cjasute / al somee di rivâ / intun palaç. / E un sbit di gleseute / al devente un domo. / Al è il desideri, / la brame, / il spasim, / l’impit di rivâ / che us fâs viodi lis robis / grandis e bielis» (Ae Madone di Licau).
A nô nus mancje chest timp di preparazion, il spazi e il distac tra la cuotidianitât e il moment straordenari de esperience religjose prime di tornâ tal cuotidian. Mi contavin i miei amîs predis che, tal lunis prin di montâ in coriere, a vevin fat messe, scuele, a vevin stât in bancje, a vevin distrigât dafâs e berdeis. In pratiche si à rivât a fâ il pelegrinaç cence saltâ une domenie, cuant che si sa che i pelegrins medievâi a stevin vie mês e agns e plui di une volte e di dôs a murivin par strade. Che di fat prin di partî a jerin obleâts a fâ test e a consegnâlu al plevan. Di chi si pues capî ancje la intensitât di une esperience preparade di dute une vite e contade par dut il rest de vite e tramandade ai fîs e ai nevôts che a vevin di zontâ ognidun il so particolâr fantastic e meraculôs. Si à ancje di meti in cont un altri aspiet no margjinâl. A Sant Jacum a levin pôcs e chei pôcs a levin dome li. Si tratave dungje di une esperience uniche. Cumò si va a Sant Jacum, a Sant Pieri, a Lourdes, a Fatime, a Viene, a Budapest, al mâr e vie. No dome o vin la cuistion de pocje preparazion ma chel plui grant de saturazion. Come cuant che si ingolfisi, che no si vûl nancje sintî a vê indiment di spese. Jo mi visi il prin viaç a Madone di Mont, dal ’48, cuntun camion militâr, e no mi visi di viaçs plui stimolants fats dopo. Come che mi visi des primis scarpis, di cuant che o soi lât in ‘seminari pe prime volte platât sot di un telo parcè che o scugnivi puartâmi ancje la robe, de prime sere te canoniche di Rualp che mi someave un palaç ancje se e jere puare a preference di chel palaçon che o vevi lassât a Codroip. Come che une mari si vise de prime volte che e à cjapât in man la sô creature e un inamorât di vise di ducj i particolârs e al sint ancjemò il sgrisul de prime strente e de prime bussade. O ai viodût plui jo inte mê vite, siben che no soi un torzeon, che no ducj i plevans di Visepente prime di me. E pûr chel pôc che a àn viodût lôr ur à segnade la anime par dute la vite, cu la cuâl che jo o riscji di fâ confusion tra un fat e chel altri. Se o ves di domandâ une gracie a Sant Jacum, santul dai pelegrins, o domandarès la preparazion e la moderazion. Parcè che no si pues gjoldi cence desideri e no si pues desiderâ cuant che si è passûts. O cognòs amîs che a àn zirât dut il mont, cul risultât di une grande confusion e di une sglonfe no mancul grande. Naturalmentri il discors dal desideri e de moderazion al vâl ancje par altris robis, sigurementri plui vitâls di un pelegrinaç. I pelegrins che a rivavin a pît dopo traviersiis e pericui di ogni sorte, a pene che a viodevin di lontan lis spicis di Sant Jacum si butavin in zenoglon cjantant il “Te deum”, se la comozion e la strachetât ur permeteve di cjantâ, e po a corevin cu lis ultimis fuarcis restadis viers de glesie, pal puarti de Glorie, a meti la man su la colone de vite e a domandâ lis trê graciis che dopo Sant Jacum al vares sielzude la plui impuartante e juste. Invezit nô, mancul stracs, o vin spesseât a domandâ la clâf de cjamare par risfrescjâsi e polsâ un credo. A conferme di ce che o ai dit modant. In plui, il pelegrin che par prin al viodeve lis spicis dal santuari al vignive incoronât re dal pelegrinaç.
pre Antoni Beline
I CLASSICS – 16. SANT JACUM, LÀ CHE AL FINÌS IL MONT............
Fortune e disgracie de nestre ete


text:
La Val Cjanâl, cjanton a nordest dal Friûl, al confin cun Austrie e Slovenie, fin ae prime vuere mondiâl e faseve part dal imperi austroongjarês; tal 1919, cul tratât di San Zerman, e je stade anetude ae Italie. Par plui di nûf secui ta chestis tieris si è fevelât il todesc, dongje di une piçule part che e à continuât a fevelâ un dialet di cep slâf. Ancjemò in dì di vuê un trop di valesans al fevele ancjemò, dongje dal talian, ancje lis lenghis todescjis, slavis e furlanis. Cheste e je une carateristiche particolâr e cuasi uniche a nivel european. Propit par difindi chestis tradizions plurilengâls, dal 1979, par volontât di cuindis abitants de zone, e je nassude la associazion Kanaltaler Kulturverein, che si bat e e lavore par difindi e valorizâ la cjacarade todescje da Val, che daûr des stimis atuâls, e cjape dongje il 8-10 par cent de popolazion dai comuns di Tarvis, Malborghet e Valbrune e Pontebe.
Gnûf diretîf. Tes setemanis pasadis, si è rinovât il diretîf de associazion, che al à ancjemò tant che president Alfredo Sandrini e vicepresident Raimondo Domenig, un storic ben cognossût in Friûl, autôr di cetancj libris. Tesorîr al è stât elet Giovanni Prescheren e segretarie Annamaria Tributsch. Tal consei a sentin po dopo Monica Cecchin, Monika Leszeck, Waltraud Martinz, Anna Elisabeth Niemer, Stefano Krcivoj.
«I sin in tresinte socis – al conte il president Sandrini – e la nestre ativitât si davuelç dilunc di dut l’an cun events, iniziativis, cors, manifestazions, cunvignis che a cjapin dentri dute la int de Val Cjanâl e no dome. Par esempli tai nestris programs, a son un grum sintûts i apontaments cu la messe in lenghe todescje la Domenie das Palmis celebrade te glesie di Tarvis, po dopo vie pal Istât o organizìn cors di lenghe todescje pai students da valade. A Madone di Avost invezit o partecipìn cuntun nestri gazebo al AlpenFest, fieste inmaneade simpri a Tarvis, o sin spes ancje sul Lussari, o vignìn clamâts a sfilâ cui nestris vistîts tradizionâi al Kirchtag di Villach, in atom o promovìn un cors di lenghe todescje par grancj, che si davuelç di Novembar fintremai in Avrîl, in colaborazion cu la universitât dal Timp libar di Tarvis e sot lis fiestis di Nadâl o sin presints aes cerimoniis pal conciert dal Avent e a Sant Stiefin».
Plui insegnants. La vere prioritât però, i ten a marcâ il president Sandrini, e je chê di dâ insegnants di lenghe todescje pes scuelis di ducj i grâts de Val Cjanâl: «Cu le riforme de scuele de Gelmini, lis oris di todesc, la lenghe principâl insegnade ca sù di nô, a son stadis ridusudis in maniere drastiche e lis fameis a àn domandât un supuart pai lôr fîs. Nô no podevin tirâsi indaûr e par chest o vin metût a disposizion trê mestris che, partint de scuele materne, a cuvierzin il servizi fintremai aes scuelis superiôrs».
Po dopo a son cetantis colaborazions cu lis dôs associazions culturâls slovenis che si impegnin in Val Cjanâl: «Cun lôr – al conte il president de Kanaltaler Kulturverein – o promovìn incuintris, cunvignis, taulis di confront, cussì come che o fasìn cun chês altris dôs isulis linguistichis todescjis dal Friûl, ven a stâi Sauris-Zahre e Timau-Tischlbong. La nestre associazion, cun di plui, e fâs part dal Comitât unitari des isulis linguistichis gjermanofonis in Italie, che al ten dongje dutis lis minorancis todescjis dal Piemont al Friûl».
Lis polemichis sui cartei. Tai mês passâts lis minorancis de valade a son finidis in polemiche dopo da decision di Strade FVG di meti gnûfs cartei stradâi cu lis scritis dai paîs par talian e par sloven: «Une robe inacetabile – al declare Sandrini – la nestre posizion e je la stesse dai slovens, insisti par meti i cartei plurilengâi in cuatri lenghis (talian, todesc, sloven e furlan), ma no tant chei secondaris de viabilitât, ma ben chei dai nons dai paîs in ingrès e in jessude dai centris abitâts. O vin presentât la nestre propueste al sindic di Malborghet e cumò o spietìn che si dedi dongje la zonte par cjapâ une decision, il dut al sarès un ricognossiment de nestre particolaritât linguistiche ma ancje un motîf in plui di atrazion pal turist che al travierse la valade».
La Kanaltaler Kulturverein si bat ancje par cjatâ une soluzion a diminuzion costante dai contribûts nazionâi (la Leç 482 dal 1999) e regjonâi (la Leç 20 dal 2001) pes minorancis linguistichis: “o savìn che in dì di vuê bati casse a Rome o a Triest al è un grum complicât, par chest o strenzìn aleancis par rivâ adore a domandâ finanziaments europeans, rivendicant che se la nestre Regjon dal 1963 e je Autonome e a Statût Speciâl, al è ancje in gracie de minorance todescje e di dutis lis minorancis regjonâls”. ❚
✒ David Zanirato
Gnûf diretîf pe associazion Kanaltaler Kulturverein. Storie e futûr de minorance gjermanofone in Friûl.............
La Val Cjanâl, cjanton a nordest dal Friûl, al confin cun Austrie e Slovenie, fin ae prime vuere mondiâl e faseve part dal imperi austroongjarês; tal 1919, cul tratât di San Zerman, e je stade anetude ae Italie. Par plui di nûf secui ta chestis tieris si è fevelât il todesc, dongje di une piçule part che e à continuât a fevelâ un dialet di cep slâf. Ancjemò in dì di vuê un trop di valesans al fevele ancjemò, dongje dal talian, ancje lis lenghis todescjis, slavis e furlanis. Cheste e je une carateristiche particolâr e cuasi uniche a nivel european. Propit par difindi chestis tradizions plurilengâls, dal 1979, par volontât di cuindis abitants de zone, e je nassude la associazion Kanaltaler Kulturverein, che si bat e e lavore par difindi e valorizâ la cjacarade todescje da Val, che daûr des stimis atuâls, e cjape dongje il 8-10 par cent de popolazion dai comuns di Tarvis, Malborghet e Valbrune e Pontebe.


text:
O sin ai sedis! E noaltris o sin puntuâi come simpri. E se o sin cetant puntuâi un super graciis al va ai nestris doi de zurie, Carli Pup, che al è tornât in vore, dopo la sostituzion dal mês di Jugn, e Zuanluche Franc, che ogni mês a son prefets intes lôr valutazions, che si metin dongje di chês dal Ostîr.
Mês di Lui, si diseve, dulà che il teme al jere chel de Aghe, e nancje a fâlu a pueste, al è stât e al sarà un teme cetant dibatût, par vie de so mancjance. E chest sut si è ribaltât su lis contis, stant che almancul miezis a àn cjapât in considerazion chest teme, cualchi volte lant une vore dongje, intai lôr intindiments sociâi e riferiments al dì di vuê.
E alore anìn a viodile cheste classifiche dal mês di Lui, che us anticipin subite, e puarte plui di cualchi sorprese.
Tant par scomençâ lis contis son stadis 23, simpri un numar alt, tignût cont di une competizion che si e dure un an intîr. E seconde robe, o viodês che chest colp il judizi dal public al è stât determinant, no cate che variegât. Al è rivât prin, rompint il domini dai solits, il Lupusinfabula, cuntune conte cuasi nichiliste, che nus innee, al è propite il câs di dîlu, inte aghe dal mâr. Mari mâr no sarà une conte legre, ma e je dramatiche intune maniere eficaç e sedi la jurie, sedi il public, a àn preseât il toc. Daûr di lui il Cjicechepicjedispicjelacite nol mole un colp: Pantan al è un altri toc crût e sec, che al rive subite. Sul podi altre conferme, stant che il Volketitrai-Liga al poie la sô conte sociâl e chest colp cence lâ a cirî intal mont dal fantastic: cui cence, cui masse, nus dîs.
Ma lis sorpresis no son finidis, stant che o vin vût un passaç a vueis sedi pal secont il classifiche, il Real Cocâl, sedi par un altri ben plaçât come il Barba Pisul Stentadizza. Di chê altre bande un biel toc lu à poiât jù il Vecjo Claes, intal so miôr plaçament de stagjon. E insiemi cul lui ancje il Copasse Blu, judât dal public, al à rivât adore a vuadagnâ posizions. E simpri cjacarant di risultâts di Lui, ben par il Borussia Dordul, simpri tes primis posizions, un pôc mancul par l’Atletic Gjatui, che al tire un tic il flât. E ben par Argo Patùs, in evidence, e un pôc mancul par il Sbreghebalon, ancje lui inte mieze classifiche. Di marcâ, in ogni câs, che la diference di pont e je pardabon minime.
E alore anìn a viodi il nestri public cemût che si è classificât tal Fantacorsecurte.
Nol cambie il prin in classifiche, Noemi Salva, ma ancje achì, grandis sorpresis. Nene si è tirade pardabon sot e cumò e je daûr a insidiâ il prin puest. Lussian al à scometût suntun toc biel che ma nol à fat masse ponts e al è restât indaûr. Gjatemarangule e il Volketitrai-Liga a somein viazâ viers il podi, Rosute Pelote e Lupusinfabula permetint… insome, il FantaCorseCurte al è une vore vivarôs!
Cundut di chescj risultâts dal mês di Lui, ve chi che alore o viodìn cheste Classifiche Gjenerâl, cuant che a mancjin ancjemò 5 zornadis di campionât.
I prins trê no son cambiâts, ma in cheste zornade il Cjicechepicjedispicjelacite e à fat pardabon un salt sui soi inseguidôrs, il Real Cocâl e il Borussia Dordul, che a son clamâts, intal mês di Avost, e un riscat imediât, se a àn voie di blocâ lis aspirazions di podi dal Volketitrai-Liga. Chescj cuatri al pâr che a sedin, se a van indevant cussì, i cuatri che si barufin il titul. Ma…
Daûr e je dute une gran balfuerie. Cuntun passaç a vueit, lu sa ben il Barba Pisul Stentadizza, si va a risi di jessi tirâts subit indaûr. Lupusinfabula e Vecjo Claes nus àn mostrât come che si pues, cjapant la glagn di un bon toc, tirâsi sù di bot e lâ a guziâ la part plui alte de classifiche. Cjalait dal 5 al 11, che a son ducj in pôc plui di une ventine di ponts, ven a stâi, une zornade di campionât. Insome… cui che al à voie di restâ in zone champions, al à di sudâsale! E alore…
Indevant cu la Corse Curte! (E viodêt che nol è vietât jentrâ in gare ancje cumò, magari dome par divertiment)
E se o vês voie di viodi dute la gare, us visìn de pagjine dediade al event.


text:
Al difint i interès economics e professionâi dai lavoradôrs de Val di Aoste, tignint cont de lôr specificitât culturâl e linguistiche. Di sessante agns, di cuant che al è nassût. E je cheste, la afermazion di une proprie identitât, il valôr zontât dal Sindacât autonom valdostan dai lavoradôrs, organizazion sindacâl confederâl che e à cetant pês te realtât sociâl e economiche de Vallée. Dal 2000 al è rezût di Guido Corniolo.
Segretari, cemût rispuindino lis nazions cence stât ae crisi e ae globalizazion?
«Une rispueste e je la nestre. Vint un reon dai dîs decims di dutis lis acisis che o paìn, a son grandis pussibilitâts di investiment public a pro de industrie, de agriculture, dal terziari avanzât, dal turisim. Par esempli, i implants a cuarde a àn fuarts contribûts che a permetin di vê struturis competitivis a nivel internazionâl. Ciert, se o cjalìn ae Sardegne – li che e je une assence scuasi totâl de Regjon sul tiessût economic, cul conseguent impauriment des risorsis economichis de isule –, nancje il statût di autonomie al pues compensâ lis pierditis di un marcjât globâl che nol cjale in muse nissun».
Un marcjât li che i piçui a socombin. Fale che…
«… a pontin suntune sisteme economic di grande cualitât. Par esempli, il setôr vitivinicul, in Val di Aoste, al è stât rinfuarcît un grum. A son 500, 600 lis personis che i lavorin, cun grancj risultâts. Cumò o varìn bisugne di un gnûf plan di svilup industriâl, li che i bêçs publics a sostegnin la capacitât di competizion traviers di ricercje e inovazion. Chest al vûl dî puartâ la bande largje in regjon – tant che o stin fasint –, meti in pîts filieris agriculis che a svilupin il teritori de mont. E mantignî la mont al vûl dî ancje mantignî su chel teritori une schirie di servizis, massime chei scolastics e sociosanitaris. Vuardâ lis piçulis comunitâts de mont al coste un grum (il 25 par cent di plui che a Torin), ma al à un significât culturâl impuartanton, di conservazion de identitât».
In cont di chest, tant che in Friûl-Vignesie Julie ancje in Val di Aoste si fasin pôcs fîs. Cemût si trasmetie la identitât culturâl di un popul se no je plui la gjenerazion pronte a dâi acet?
«Al è un grant dileme. E je, dal sigûr, une cuestion di civiltât. Al covente un gnûf model di svilup sociâl, che al tegni cont de nestre identitât, e che si fondi suntune solidarietât tra gjenerazions, viert ancje ai imigrâts. Un model di svilup sostignibil là che lis risorsis a son metudis tai setôrs che a dan plui libertât e democrazie aes personis, aes comunitâts».
Cualchi esempli?
«La Regjon Val di Aoste e à cuistât dighis, bacins, centrâls idroeletrichis, gjestîts de Compagnie valdostane des aghis. O consumìn un cuart de energjie produsude, che e je energjie nete, il restant lu vendìn. Clâr che no pensìn di fâ une centrâl uniche par dute la Val, parcè che il model di svilup che o vin tal cjâf, jo e il gno sindacât, al à di produsi lavôr, ma no a spesis dal teritori. Si àn di doprâ lis gnovis tecnologjiis, che a son, juste apont, democratichis. Fâ une cjase autonome dal pont di viste energjetic e je une sielte democratiche di gjestion. No fâs dipindi di une tecnocrazie, che e à sburtât a pro des multinazionâls, di une politiche dal consum pal consum e nus à fat indebitâ par mantignî un sisteme drogât».
Ma si staie lant in cheste direzion?
«Cun grande dificoltât. La nestre autonomie no je stade buine di produsi un model di svilup diferent di chel de Regjon Piemont, tant par fâ un esempli. A son plui risorsis, che a son stadis dadis fûr in ducj i setôrs; e je mancul puaretât, al è un tas di disocupazion metât di chel talian, ma la disocupazion e je istès».
Fevelâ di autonomie intun moment di crisi nol è facil. Lis Regjons autonomis a son viodudis tant che privilegjadis.
«Di cui che nol cognòs il vêr significât de autonomie, ven a stâi une ridistribuzion des risorsis produsudis a ducj chei che a vivin sul teritori. E je vere che o vin un belanç cetant siôr, ma chi il Stât nol spint un euro. La scuele e je dal dut a caric de Regjon Val di Aoste – nus coste 250 milions di euros al an –, tant che la sanitât – par un cost di 300 milions di euros al an -; a caric de Regjon a son ancje Pra, archivis, traspuarts… Il cuarp forestâl al è regjonâl. O vevin un belanç di 1700 milions di euros, cumò al è di 1500 (200 a son lâts pal pat di stabilitât). O vin simpri vût belançs in paritât e o vin cuistât cetantis struturis: de Compagnie valdostane des aghis al casinò di Saint-Vincent».
I coscj dai servizis ju paie la autonomie. Cemût si inserissie cheste autonomie tal contest european?
«Cence problemis. Si à di lâ viers une Europe des regjons, no plui dai Stâts. Une Europe dai popui, no des multinazionâls. Lis lidrîs, lis identitâts diferentis, lis autonomiis a son une ricjece pe Europe. A son ae fonde di chel model di svilup diviers che o disevi».
Che al passe pal federalisim integrâl, pe solidarietât identitarie.
«Pal Savt e je la strategjie juste par armonizâ situazions cetant diferentis intune societât gnove, che e viôt i rapuarts tra i popui e l’ecuilibri dai lôr interès e de lôr identitât su la fonde de cooperazion. Tai prossims decenis, ancje in Val di Aoste, o varìn une societât multiculturâl. Za in dì di vuê il 20 par cent dai fruts che a van a scuele no son valdostans. Lis diferencis ciert a puedin dividi, ma dome se no san e no vuelin ricognossisi in maniere reciproche e cressi insiemi». ■
Erika Adami
VIERTIDURE – La identitât ae fonde di un svilup diferent............
Al difint i interès economics e professionâi dai lavoradôrs de Val di Aoste, tignint cont de lôr specificitât culturâl e linguistiche. Di sessante agns, di cuant che al è nassût. E je cheste, la afermazion di une proprie identitât, il valôr zontât dal Sindacât autonom valdostan dai lavoradôrs, organizazion sindacâl confederâl che e à cetant pês te realtât sociâl e economiche de Vallée. Dal 2000 al è rezût di Guido Corniolo.


text:
Fra i tancj inovâi di chest an, si fâs ancje chel de muart di Celso Cescutti, nassût tal 1877 e muart tal 1966. Cescutti al è stât poete, studiôs, inventôr, viazadôr, naratôr. Al è un dai sîs poetis furlans che Pasolini al sielzè pe sô antologjie de poesie dialetâl dal Nûfcent, che al curà cun Mario Dell’Arco intal 1952 (chei altris a son Carletti, Naldini, De Gironcoli, Cantarutti e Pasolini stes). Pasolini no lu trate masse ben: lu viôt tant che un inleterât, scuasi analfabet. Ma cheste e je ancje la miôr cualitât di Argeo (pseudonim di Cescutti), che al è un poete di istint, inmediât, sclet, indotât di une fuarce espressive elementâr.
Di famee siore, Cescutti al podè diplomâsi gjeometre e vivi di rendite, dedicantsi aes ativitâts che plui i plasevin. Al jere om di grant inzen, autôrs di diviersis invenzions. La sô art poetiche par furlan le esprimè intai agns di zoventût. Intal 1911 al publicà il librut Primevere. Secjade la vene poetiche cu la prime vuere mondiâl, inte maturitât si limità a dâ dongje dutis lis poesiis che al veve scrit e a ordenâlis.
Apassionât di musiche e di cjant, al componè un grant numar di vilotis, romanzis, serenadis, imnis. Fra lis sôs cjartis ineditis al è dentri un Imni dai Ladins e dai Furlans.
A metât di Jugn a Flaiban lu an festegjât cun tantis iniziativis. Par cui che nol jere e pai curiôs di chest personaç, al reste il libri Robis di fruts. Poesiis di Celso Cescutti, che al met insiemi, in stampe anastatiche, i cuatri volums publicâts dal poete. Par vêlu, contatâ Comun o Pro loco di Flaiban. ❚
✒ Redazion
Celso Cescutti: la creativitât a brene vierte............
Fra i tancj inovâi di chest an, si fâs ancje chel de muart di Celso Cescutti, nassût tal 1877 e muart tal 1966. Cescutti al è stât poete, studiôs, inventôr, viazadôr, naratôr. Al è un dai sîs poetis furlans che Pasolini al sielzè pe sô antologjie de poesie dialetâl dal Nûfcent, che al curà cun Mario Dell’Arco intal 1952 (chei altris a son Carletti, Naldini, De Gironcoli, Cantarutti e Pasolini stes). Pasolini no lu trate masse ben: lu viôt tant che un inleterât, scuasi analfabet. Ma cheste e je ancje la miôr cualitât di Argeo (pseudonim di Cescutti), che al è un poete di istint, inmediât, sclet, indotât di une fuarce espressive elementâr.


text:
Sabide ai 28 di Avost: e je cheste la date dal gnûf apontament, il secont, cun Suns, festival de cjançon in lenghe minoritarie. Inte sugjestîve suaze di Place S. Jacum, tal cûr di Udin, o podarìn gjoldi une serade cun grups che a cjantin in lenghis minoritariis che a rivin di dute la Europe mediterranee (dal arc alpin fin ae Sicilie par capîsi).
Biel che o stoi scrivint i 8 grups partecipants no son ancjemò stâts selezionâts de jurie ma o vin di sigûr devant dai voi e intes orelis la musicalitât des lenghis rapresentadis l’an passât inte prime edizion (Romanì, Catalan, Sart, Albanês, Rumanç, Ladin e Furlan). E si visìn cun emozion ancje le intense performance di Lino Straulino cu la so «Doman» che e je stade selezionade par rapresentâ il Friûl ae finâl 2009 dal Liet International davuelt sucesivementri in Frisie (l’altri grup «finalist» vignût fûr di Suns al jere stât chel dai sarts CRC Posse).
Chest an la finâl dal Liet si davuelzarà ai 20 di Novembar inte suaze dal Festival Interceltic di Lorient in Bretagne, dulà che a rivaran ancje doi grups che a saltaran fûr di Suns. E par tacâ a respirâ l’aiar de edizion di chest an, o vin sintût Frits Sieswerda, board member dal Liet International e president de jurie di Suns 2010.
Daspò di cuasit 10 agns de prime edizion il Liet 2010 si sta svicinant. Cemût ti sintistu?
O soi une vore braurôs di jessi part di cheste organizazion, lavorant adun cun partners internazionâi che a àn la pasion pe lôr culture e pe lôr lenghe. Dîs agns a son tancj. Mi auguri di lâ indenant e fâ deventâ il Liet une organizazion plui fuarte e impuartante.
Frits Sieswerda al è un asistent sociâl e un musicist prime che un operadôr culturâl. Cemût metistu adun chescj diviers aspiets de tô vite professionâl?
Agns indaûr o ai lavorât tant che operadôr di comunitât; di cinc agns o soi docent di assistence sociâl te NHL Univerity di sciencis aplicadis a Leeuwardeen in Frisie.
Dal 1990 o suni tal grup folk frison Willehùske e agns indaûr o soi stât il cantant dal grup punk frison Trije Gurbes. Lavorant tal sociâl cui zovins o ai doprât la musiche par stiçâju e insegnâur a organizâ festivals e ativitâts musicâls di bessoi. La musiche e met la int adun dant stimui positîfs a la coesion sociâl e a la partecipazion civîl.
I frisons a àn inventât il Liet International; ce impat aie vût chest festival te sene culturâl de tô regjon?
Simpri plui int si è rindude cont dal risultât di visibilitât internazionâl tal forest. Un altri risultât positîf al è che a son simpri plui i zovins che a partecipin. O vin une interessante diviersitât dai gjenars musicâi. La nestre rêt e cres simpri plui!
Le colaborazion jenfri il Liet e il Frûl e je in vore di diviers agns. Ce pensistu de nestre regjon e de nestre int daspò agns di colaborazion?
O soi une vore content de colaborazion cui furlans. I furlans che o ai incuintrât a son une vore positîfs, cjalts e plens di passion pe lôr culture e lenghe.
Opinions su la musiche furlane?
O ai viodût e scoltât un cjantautôr une vore brâf al Liet International, Lino Straulino. O ai ancje scoltât il metal furlan su la pagjine myspace Metallari Friuli. Mi somee interessant. Mi interessin ducj i gjenârs musicâi, dal folk al punk, dal metal al hip hop. Dut al devente plui speciâl cuant che al è cjantât te lenghe mari. No viôt la ore di incuintrâ i musiciscj furlans e di jessi de jurie di Suns.
Duncje a prest in Friûl!
Buine fortune cu la organizazion di Suns 2010 e cul Liet International 2011 (a Udin, ndr). Si viodin a Udin!
Mojra Bearzot
CULTURE. Al torne Suns............
Sabide ai 28 di Avost: e je cheste la date dal gnûf apontament, il secont, cun Suns, festival de cjançon in lenghe minoritarie. Inte sugjestîve suaze di Place S. Jacum, tal cûr di Udin, o podarìn gjoldi une serade cun grups che a cjantin in lenghis minoritariis che a rivin di dute la Europe mediterranee (dal arc alpin fin ae Sicilie par capîsi).


text:
Cjapant la volte pe Catalogne…
Il nestri grup eclesiastic e culturâl al à simpri smicjât a peâ storie e religjon, fede e culture, cence miscliçaments fondamentaliscj e pericolôs, ma ancje cence cuintriposizions inutilis e no mancul pericolosis. Parcè che l’om al à plui dimensions, ma al è unitât. Par chel o vin metût tal nestri pelegrinaç, come prime tape in ordin di timp, la Catalogne. Soredut il Santuari monastic benedetin di Monserrat, cûr spirtuâl e culturâl de tiere e de storie catalane. Il nestri interès par une realtât di popul minoritari, fin a îr vonde similâr ae nestre, le vin cognossude midiant di Aureli Argemi, ex segretari dal abât di Monserrat e segretari e coordenadôr di dute la culture catalane tai siei rapuarts cu la Europe. Lu vin vût a fevelânus ancje a Riu Vert ai 13 di Setembar dal 1989, presince dal vescul, e i à fate tante impression che lu à clamât a Udin a fevelâur ai predis su religjon e culture e su la inculturazion de fede. La sô relazion su »Fede e lenghe» le vin publicade tal librut Minorancis e pâs. Duncje si cognossevin, e o pontavin fuart su di lui par che nus presentàs la realtât culturâl e eclesiastiche catalane e nus lassàs cucâ dentri tai segrets di Monserrat. Tante fiducie, e tant scombatiment telefonic e par fax di pre Laurinç, organizadôr dal pelegrinaç, e je stade mâl poiade e ripaiade. Di fat, in barbe a ogni sigurazion, prime nus à dit che al varès fat un salt a saludânus se al rivave a distrigâ une riunion e po nol à vude nancje la creance di dînus che nol vignive. Cussì nol à mostrade la sô ghigne e no nus à mandât un so amì o colaboradôr a compagnânus par une citât e une storie sigurementri grande. O ai concludût che nol baste jessi inteligjents par jessi educâts e che, se i grancj a son ducj compagns, i piçui deventâts grancj a àn premure di tirâ i retrats de prepotence. Une delusion masse grande par podêle dismenteâ. In pratiche, nus à ruvinât un viaç che al jere za scomençât mâl, par vie di un incident su la autostrade, che nus veve fat pierdi ogni coincidence e sbalâ ogni program. Ma chest intop al fâs part de vite e in fonts al è stât ancje positîf, parcè che nus à fat tocjâ cun man ce che e prove tante int ogni dì. Cu la difarence che nô o jerin sentâts comuts, in compagnie e o stevin lant ator e invezit tante int e scuen cori par resons di vore o di famee, cui bêçs e cul timp contât, magari cu la canaie in machine che e berghele di fam e di sium. Intant che si spietave di saltâ fûr di chest gredei, o ai vût mût di sintî cualchi coment moralistic di rude marcje clericâl, sul stamp di »Chest al è il presit che ti presente il progrès e il consumisim» o ben »L’implant industriâl e tecnologjic al è come la statue di Nabucodonosor, cui talons di arzile. Di fat baste un nuie par paralizâ dut». Considerazions ancje veris, ma nol è seri dî mâl dal progrès e dal consumisim propit biel che si lu dopre e che nus permet di fâ in pocjis oris un pelegrinaç che par vieri al domandave mês e agns e al meteve a riscli la vite. Ma il câs di Argemi, te sô vilanade, al è sigurementri piês dal incident che al à paralizade la autostrade. O varès une gole osteade di mandâi une letarate, ma se un nol capìs di bessôl cierts principis basilârs, nol gambie idee pal ultin plevan dal ultin paîs di chest puar Friûl. Cualchi volte o dîs, forsit par rassegnazion, che se deventant fuarts si devente malincreançâts e prepotents, salacor al è miôr restâ te nestre puaretât dignitose. Ma cirìn di alçâsi un pêl plui in alt.
pre Antoni Beline
CULTURE – I CLASSICS – 11. SANT JACUM, LÀ CHE AL FINÌS IL MONT............
Cjapant la volte pe Catalogne…


text:
#10 – Cente di leons
O soi intune cente di fîl tant che chei che si doprin par meti dentri i animâi dumiestis. Ma inte cente no son cjavai o vacjis: a son cetancj leons sparniçâts par tiere. In maniere insolite a son cidinis, cuiets, cualchidun al duar, altris a son sveâts, ma intun stât di calme tant che chei di dîs di cjalt african. O cjamini cun pas curts, dret come un pichet, cjalant a drete e a çampe, scaturît di pôre e al stes timp maraveât de circonstance: al pararès tant che o fos invisibil, in aparence nissun di lôr al pâr viodimi.
O soi sul sigûr! Soio? Une prede cussì facile e sarès stade scanade a cheste ore! No son bramôs: a devin vê mangjât masse e a son in letarc post-prandiâl mi dîs… al e miôr no spandi adrenaline: lis bestiis a sintin l’odôr de pôre, sta cidin!
Un mascli mi rileve e al môf la sô criniere viers di me: mi mangje cui voi e o lu lassi fâ: o ai di deventâ vitime… dulà âstu lassât il cjâf?… si môf indevant!… la bestie e al continue a cjalâmi e dome la sô code si môf tant che un metronom… paff… un piçul nûl di polvar si jeve sù… o voi dongje di lui… paff…
«Sestu di bessôl?… puedio fâti compagnie?»
Lis domandis mi butin fûr dal ricuart de sium di nossere.
O stoi tornânt a cjase daspò gjinasi e denant di me al è il gno torment. Lui al è lât dongje di me. Mierde!. O soi colât ancjemò.
No… o dîs jenfri i dincj… il cjâf al è lât jù cun vergogne, ma la bocje di ridi mi tradìs.
La rispueste vergognose e flape e il ros in muse lu fasin sclopâ di ridi e al dûl piês che un pugn te nâs…
Fenoli!
Il colp te cope mi fâs lâ a fruçons: o volevi jessi il sogjet de sô atenzion e propit cumò o ai cjapât dome il so dispresit.
Lui al saveve che mi jeri inmagât, lui al saveve che lu viodevi cui voi di agnelut decapitât cuant che o jerin in classe. Lui al è dut ce che no soi: sigûr, atletic, ferbint e fuart. O soi di clape di cervielons e lui al aparten a chê dai figos: o sin dal dut opuescj.
O continui a cjaminâ lassant la burlade che e beche daûr, ma e za dentri di me e al dûl plui che il jessi stâts refudât.
E va piês cun piês a inamorâsi dal nestri boie.
di ***
#1***


text:
Vanzeli di Matieu
Mateu al è stât il prin a meti par scrit la "buine gnove" ator il Crist.
Mateu, che al significhe "regâl dal Idiu", al fo un dai dodis apuestui sielzûts da Jesus.
Al ve un bon rapuart e une strete relazion cul Signôr mentri al viazave cun lui predicjant pe Palestine, chest i à permetût di cognossilu une vore ben.
Mateu al jere un esatôr di tassis, e al è naturâl duncje che inte so distese al sedi une vore acurât in materie di pecugne, cifris e valôrs.
No si cognòs la date precise de scriture dal libri, ma cetancj elements a puartin a crodi che e sedi viers il 40 d.C.
Contignût[cambie | modifiche il codiç]
Mateu al scomence cu le gjenealogjie di Jesus. Si lei po dopo dai particolârs de so nassite. Po si passe a la descrizion dal operât di Zuan il Batiste.
Al seguìs il "Discors de Montagne" cognossût da tancj e al continue cu la conte dai meracui e lis ilustrazions dal Ream.
A vegnin ancje ripuartâts i conseis che Jesus al de ai soi dissepui.
Po dopo i acjadiments dal ultin dì di Jesus, la so muart, ma ancje la so resurezion.
Utilitât[cambie | modifiche il codiç]
Il libri al identifiche in maniere espresse il Messie e Re dal Ream Prometût.
Al fâs cognossi i recuisîts par jessi seguaçs di Crist.
Al ripuarte il comant di Jesus relatîf a la predicazion, che ducj i cristians a varessin di fâ.
Il libri al abonde di profeziis che a si son cumplidis intal Crist.
Al conten verementri une "buine gnove" pe umanitât. Parfin no cristians, come Mohandas Gandhi, a àn ricognossût la potence di cheste "buine gnove" (Vanzeli).


text:
Grandis pussibilitâts di formazion in gracie des borsis di studi sostignudis de Fondazione Friuli. Jenfri i tancj invistiments che e fâs sul teritori vie pal an, un di chescj al è rapresentât propit des borsis di studi che e finanzie par permeti ai students meritoris di vê cualchi pussibilitât in plui tal mont dal lavôr. Une di chestis e je chê che e diven de colaborazion cu la Fondazione Illy Caffè che za di un pâr di agns e inmanee il master in “Economie e sience dal cafè”, dedicât a Ernesto Illy. Si trate di un cors di studis, viert a di un massim di trente students che a rivin dal teritori regjonâl e talian midiant des colaborazions cu lis universitâts, ma ancje dai Paîs dulà che il cafè al ven produsût e che la Illy Caffè e à contats une vore impuartants. Tal stes timp, la Fondazione Illy e colabore cu lis Universitâts di Udin, di Triest e cu la Scuele internazionâl superiôr di studis avanzâts, Sissa, di Triest, ma ancje cui ents di alte formazion simpri dai Paîs produtôrs che a metin a disposizion i lôr docents, permetint cussì ai students di imparâ di personis une vore cualificadis.
«Il master – e spieghe Federica Miniussi de Fondazione Illy – si davuelç di Zenâr a Jugn e al è dividût in dodis modui: par ognidun di chescj, i students a àn di superâ un esam. Vie pal Istât a preparin une tesine che a Otubar a discutin cu la comission esaminadore. Il cors ur da une formazion complete che e partìs de coltivazion e de produzion agricule dal cafè fintremai ae sô trasformazion, cundut chel che al tocje la comercializazion, il marketing e ancje la sostignibilitât dal procès di produzion».
Si trate di un percors di studi che al à cierts coscj, viodude ancje la alte formazion che al ufrìs, ma fin cumò – e a son za un pâr di agns che la Fondazione Illy lu inmanee – il 98% di chei che lu àn seguît al à cjatât lavôr tal setôr. Di bande sô, la Fondazione Friuli ogni an e da la pussibilitât di partecipâ a un student meritevul paiant lis spesis (si fevele di 15 mil euros). Il student che al à vinçude la borse di studi al è Luca De Marchi, 33 agns, di Tisane, laureât in Agronomie ae Universitât Ca’ Foscari di Vignesie: «O ai partecipât al bant cuasi par câs, viodût che un amì mi veve segnalât – nus conte il zovin –. O scuen dî che chescj mês di studis a Triest a son stâts une esperience fondamentâl. O vin studiât tant, ma mi soi cjatât cun students di 14 Paîs dal mont e o ai imparât une vore di robis. Cun di plui, o ai vût ocasion di cognossi une grande aziende tant che la Illy».
De Marchi nol è un zovin che al à chê di lassâ il Friûl par fâ fortune tal mont: «Dopo che mi soi laureât – al zonte – o ai fat pratiche e po o ai fat l’esam di Stât par jessi agronom. O ai tacât po a lavorâ tal setôr in privât, e cuant che o ai savût di vê cjapade la borse di studi o ai fermât par 6 mês la ativitât par vie che no podevi pierdi une ocasion di cheste fate. No ai chê di lâ pal mont: o ai achì famee, morose, amîs. Al è clâr: il gno sium al sarès lavorâ pe Illy Caffè. Ma se nol sarà cussì, pazience: midiant di chest master o ai imparadis tantis robis che o podarai doprâ pal gno futûr». ❚
Piero Cargnelutti
FONDAZIONE FRIULI. Master sul cafè. Borse di studi par vivi une esperience formative uniche............
Grandis pussibilitâts di formazion in gracie des borsis di studi sostignudis de Fondazione Friuli. Jenfri i tancj invistiments che e fâs sul teritori vie pal an, un di chescj al è rapresentât propit des borsis di studi che e finanzie par permeti ai students meritoris di vê cualchi pussibilitât in plui tal mont dal lavôr. Une di chestis e je chê che e diven de colaborazion cu la Fondazione Illy Caffè che za di un pâr di agns e inmanee il master in “Economie e sience dal cafè”, dedicât a Ernesto Illy. Si trate di un cors di studis, viert a di un massim di trente students che a rivin dal teritori regjonâl e talian midiant des colaborazions cu lis universitâts, ma ancje dai Paîs dulà che il cafè al ven produsût e che la Illy Caffè e à contats une vore impuartants. Tal stes timp, la Fondazione Illy e colabore cu lis Universitâts di Udin, di Triest e cu la Scuele internazionâl superiôr di studis avanzâts, Sissa, di Triest, ma ancje cui ents di alte formazion simpri dai Paîs produtôrs che a metin a disposizion i lôr docents, permetint cussì ai students di imparâ di personis une vore cualificadis.


text:
Nissune maravee che e sedi stade une industrie furlane a inventâ l’orloi a paletis, chel che si viôt tai aeropuarts e soredut tai uficis, parsore de machinute dulà che tu âs di timbrâ il cartelin: al è un imprest che al met adun dutis lis carateristichis dal jessi furlan. Prin di dut – no coventarès nancje dîlu – al è furlan nome par jessi alc di tecnologjic. Po al è un orloi, une robe che e sta li par visâti che il timp al passe e no tu âs di pierdilu. E lu ricuarde propite ben: cul rumôr che al fâs ogni minût, cuant che e va ju la palete che e segne i numars, no tu puedis no sintîlu. Al somee che ti disi: «Viôt che al è lât vie ancjemò un pôc di timp: sêstu sigûr di vê fat dut ce che tu vevis di fâ?». E in fin, naturalmentri, al è un orloi fat par stâ tai lûcs di lavôr, l’habitat naturâl di ducj i furlans. E se o viodês cualchidun che lu à metût in cusine, nol è parcè che cul timp al è deventât di mode (tant che al è ancje finît sui libris di design), ma dome parcè che cussì si pues sintîsi a vore ancje cuant che si sta a cjase. Si sa: i furlans si rilassin cussì.
Nissune maravee nancje che i furlans a vedin inventât alc come il spolert, che se lu metessin tai uficis ancje chel, al varès intor ancjemò plui furlanetât dal orloi a paletis, stant che al fâs trê lavôrs di bessôl: al scjalde la cjase, al cuei tes fersoriis o tal for, e al ten in ordin i lens, cence dismenteâsi di suiâju cuant che a son umits. In struc: il spolert al è lavoradôr e sparagnin, come ducj i furlans. E al fâs lavorâ ancje chei che lu metin in cjase, che invezit di fracâ un boton par meti in moto il riscjaldament, a àn di spacâ i lens e di impiâ il fûc.
La industrie dai curtis di Manià e cjape dentri invezit chê altre anime de nestre tiere, chê plui gjoldose. Dal rest, dopo che tu âs lavorât dut il dì, tu varâs di recuperâ in cualchi mût lis energjiis, no? E se di une bande cualchidun al lavore par fâ il persut di Sant Denêl e il speck di Sauris, cualchidun altri al varâ ben di taiâju.
In sumis: in Friûl, ancje il design al è furlan. E reste fûr dome une robe, un misteri che no rivarai mai a displeâmi, come i vendidôrs di gjelât al Pôl Nord: Manzan. Ce mût aial fat un popul che nol sta mai un moment sentât a deventâ famôs pes sôs cjadreis?
BETE DI SPERE
AI 32 DI MAI. Made in Friûl: il design par int che e lavore............
Nissune maravee che e sedi stade une industrie furlane a inventâ l’orloi a paletis, chel che si viôt tai aeropuarts e soredut tai uficis, parsore de machinute dulà che tu âs di timbrâ il cartelin: al è un imprest che al met adun dutis lis carateristichis dal jessi furlan. Prin di dut – no coventarès nancje dîlu – al è furlan nome par jessi alc di tecnologjic. Po al è un orloi, une robe che e sta li par visâti che il timp al passe e no tu âs di pierdilu. E lu ricuarde propite ben: cul rumôr che al fâs ogni minût, cuant che e va ju la palete che e segne i numars, no tu puedis no sintîlu. Al somee che ti disi: «Viôt che al è lât vie ancjemò un pôc di timp: sêstu sigûr di vê fat dut ce che tu vevis di fâ?». E in fin, naturalmentri, al è un orloi fat par stâ tai lûcs di lavôr, l’habitat naturâl di ducj i furlans. E se o viodês cualchidun che lu à metût in cusine, nol è parcè che cul timp al è deventât di mode (tant che al è ancje finît sui libris di design), ma dome parcè che cussì si pues sintîsi a vore ancje cuant che si sta a cjase. Si sa: i furlans si rilassin cussì.


text:
AVOST – PRIME PAGJINE. EDITORIÂL – Chei che a sburtin par mandânus in B / Glesie furlane, Popul di Diu / Cocâi o dolfins, o paìn simpri noaltris / PAGJINE 2 – Avost 1974 – Avost 2014 un befel che al à fat storie / Cui voi di chei che a jerin li / PAGJINE 3 – 40 agns di Glesie Furlane / A Zui par memoreâ un document che nol à pierdût pêl di atualitât / Avîs / PAGJINE 4 – Sperant intune riprese autunâl / Par plasê, sintiment! Prime che il turisim al mueri scjafoiât / LA VÔS DE CISL. Mod. 730 precompilât: semplificazion fiscâl? / PAGJINE 5 – Il martueri di Gurize / Gjavâ a un popul la sô lenghe: chel al è l’inizi de balcanizazion / PAGJINE 6 – La lenghe furlane tes prioritâts de Paritetiche di Strizzolo / La etât dai ASO / Mara Beorchia, Sindic dal comun di Davâr / VIERS IL FRIÛL. Dome madracs par Sapade e Sant Michêl / PAGJINE 7 – SLOVENIE. Il gnûf parlament sloven vignût fûr des elezions di Lui / AUSTRIE. La Austrie daûr de Serbie par chel che al inten la visibilitât des comunitâts di minorance / FRIÛL EUROPE. UE. Il President de Comission al è gnûf, i problemis a son simpri chei / PAGJINE 8 – MUSICHE. Dal nuie, dal dut tal ultin lavôr dai ¿Cuinon? / MUSIS DI…FACEBOOK. Pai Gnognosaurs un Istât di grant impegn dì par dì / Risorsis e servizis gnûfs sul sît de ARLeF / PAGJINE 9 – Stelis par Avostanis 2014 / SIMPRI BOGNS. Le poesie friulane di Pietro Zorutti, par cure di Bindo Chiurlo, Udin 1911 / AL CINE CUN BETE. In cercje di Nemo / PAGJINE 10 – Cjapâ sù il nestri passât par vê ispirazions tal vivi il presint e proviodi l’avignî / Sants Ermacure e Fortunât tra liende, storie e leiende / IL FERÂL. I FURLANS E IL TEMPLI. (setime pontade) / PAGJINE 11 – IL GRANT LUNARI DAL FRIÛL. Avost / PAGJINE 12 – 1914-2014 IL CENTENARI DES BAUSIIS E DE VERGOGNE. Stupit di vuere /
*** I articui a son disponibii fracant sul titul. Buine leture.
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
27 febbraio 2008
Zornade Furlane dai Dirits 2008
Ai 27 di Fevrâr al cole l’inovâl di une date un grum impuartante pe storie furlane, chel de Joibe Grasse dal 1511, cuant che si invià il riviel plui grues inte storie dal Friûl. Si trate di un episodi che, se si lu cjale cence prejudizis, al mostre trop che lis comunitâts furlanis a vevin cussience dai lôr dirits e che par lôr a jerin prontis a lotâ e ancje a murî. O crodìn duncje che chê dai 27 di Fevrâr e sedi la date miôr par celebrâ la Zornade Furlane dai Dirits. Al è zaromai di cualchi an che il Comitât 482 al ricuarde cheste Zornade e, an dopo an, o viodìn cun plasê che a son simpri di plui chei che le fasin lôr.
Cuant che o fevelìn di dirits, nô o pensìn prin di dut a chei linguistics e nazionâi. Dut câs, chescj dirits a son leâts a strent cun ducj chei altris dirits – salût, lavôr, cjase, scuele, ambient e v.i. – parcè che cui che al dinee un dirit, al met lis fondis par dineâ ancje chei altris. Propit par cheste reson o podìn dî che la balfuerie politiche e mediatiche jevade de gnove leç regjonâl su la lenghe furlane e à un mert: chel di vê fat colâ la mascare a di un pôcs di lôr. Ta chescj mês, di fat, o vin viodût insegnants e dirigjents scolastics a cjapâ posizion par che ai nestris fruts ur vegni dineât il dirit di imparâ e di studiâ te lenghe proprie de tiere là che a vivin. O vin viodût sindacaliscj mobilitâsi par impedî che i students e i lavoradôrs dal Friûl a puedin doprâ la lôr lenghe par studiâ, par lavorâ e par vivi. O vin viodût politics e aministradôrs dâsi sot par dineâur a cetancj dai citadins che ju àn votâts o che a son clamâts a aministrâ i lôr dirits linguistics di fonde. Cun ce muse cheste int pretindie di difindi i dirits dai furlans, sedino fruts, feminis o oms, students, lavoradôrs o pensionâts? Cui che al è pront a tibiâ i dirits linguistics di un popul, che a fasin part dai dirits di fonde dal om, no si fasarà nissun scrupul di tibiâ ancje chei altris dirits.
Difindi i nestris dirits linguistics e nazionâi al vûl dî fâ un pas indenant inte difese di ducj i dirits. Al è par chest che dutis lis personis pardabon democratichis a varessin di poiâ cheste bataie. Cun chel stes spirt che si met par difini il dirit ae salût pretindint un sisteme sanitari che al cjali aes dibisugnis de int e no a logjichis di marcjât; o chel che si met par difindi il dirit a vê une scuele moderne e europeane, che e insegni a jessi citadins e no consumadôrs sotans; o ben chel che si met par difindi il dirit a lavorâ in maniere sigure e dignitose, cence riscjâ la vite e cence jessi obleâts ae precarietât a vite; o ancjemò chel che si met par difindi la nestre tiere e i nestris paîs di cui che al pense di stramudâju in servitûts viariis, energjetichis o militârs. E je bisugne duncje di lotâ adun pai nestris dirits, ognidun cu lis sôs capacitâts e lis sôs competencis. Cence de solidarietât o pierdarìn, une dopo di chê altre, dutis chestis bataiis. In sumis, o vin di lavorâ par difindi il nestri dirit, come popul, di decidi dal nestri avignî.
Che al sedi clâr però: lavorâ adun, jessi solidaris tra di nô, nol vûl dî lassâ fûr ducj chei altris. Judâ cui che al ven di inaltrò, cui che al è plui debul, al è un dovê. Il stes rispiet che o domandìn par nô o vin di dâlu a di chei altris. Par fâlu, dut câs, al covente che prime o vedin rispiet par noaltris, pe nestre lenghe, pe nestre muse: robe che no je pussibile se o permetìn a di chei altris di dineânus la nestre lenghe e la nestre identitât. Come che a àn cirût di fâ un pôcs di lôr intant de discussion de leç sul furlan, come che al cîr di fâ il Guvier talian cul impugnâ un pôcs dai articui di chê stesse leç.
Par nô, chê dai 27 di Fevrâr dal 1511 e je une memorie vive. Nissune nostalgjie par chê ete, ma dome une ocasion par ricjatâ cussience e braure di cui che o sin, par no dismenteâ che i furlans a àn savût lotâ pai lôr dirits e che a son inmò in stât di fâlu, vuê cu la fuarce de reson e de democrazie. Lis elezions che si svicinin a son za une biele ocasion par cjastiâ cui che al vûl dineâ i nestris dirits. Al è di agnorums che a cirin di scancelâ la nestre storie, la nestre identitât, la nestre lenghe, ma i furlans a son inmò chi. A son colâts stâts e guviers, ma il Friûl al esist ancjemò. La nestre, duncje, e je une storie di resistence, no vin di dismenteâsal nô e al è ben che no sal dismentein nancje i sorestants dal moment. A tirâ masse, ancje la cuarde plui salde si creve.
4 commenti:
- thermonuke ha detto...
-
ma...
- 27/2/08 12:01
- Christian Romanini ha detto...
-
"Ma" ce?
- 27/2/08 13:25
- Venusia ha detto...
-
passat il cagot? =)
- 27/2/08 13:44
- Christian Romanini ha detto...
-
mandi ninine
o soi inmò un tic sotsore, ma almancul o ai finît di cori... ;-)
- 27/2/08 17:28


text:
Euro
L'Euro (al plurâl pues jessi sicu Euro sicu Euros) e je la monede uficiâl dai stâts de Zone dal Euro (Eurozone), che comprint 15 paîs de Union Europeane. E je componude di minûts di 1, 2, 5, 10, 20, 50 centesims, 1 e 2 euros, e di biliets di 5, 10, 20, 50, 100, 200 e 500 euros.
Al è stât introdot tal 1999, ma lis monedis e i bêçs di cjarte a son in circolazion cun valôr legâl dome dal 1 di Zenâr 2002.
SimbulModifiche
Il simbul dal Euro al è la letare greche Epsilon (E) cun dôs strichis: €. Si pues ancje viodilu come una letare C cul segn di compagn (=).
I stâts de Zone dal Euro a son:
- Austrie
- Belgjiche
- Cipri
- Estonie
- Finlandie
- France
- Gjermanie
- Grecie
- Irlande
- Italie
- Lituanie
- Letonie
- Lussemburc
- Malte
- Paîs Bas
- Portugal
- Slovenie
- Spagne
L'Euro e je ancje la monede di:
Chescj stâts a formin la Union Economiche e Monedarie (EMU).
Lis monedis ca sot a son invezit leadis al Euro:


text:
Une spade tal cûr01 di Zenâr 2004
Tal cjantâ il vanzeli di Luche (2,22-38) che nus mostre la prucission de vite che e jentre tal templi contornade de vite che si sta sierant, Simeon e Ane, o volarès centrâ il voli e il cûr sun chê persone che, strenzint il so frut, e puarte simbolicamentri dute la vite. O intint Marie e dutis lis maris, che a an il distin di gjenerâ la vite e la responsabilitât di tirâle sù e di ufrîle al mont. Lavignî de umanitât nol è ni tai parlaments ni tes fabrichis ni tes curiis ma sui genôi des maris. Lu à dit il Concili Vatican II.
Parcè no sintìno la grandece di cheste mission? Parcè no judìno cheste creature tun compit che nissun no i sta a pâr e che nus interesse ducj? Parcè che dut al diven de mari, tant de mari tiere che de mari fisiche. E par solit la plui doprade, maltratade, dismenteade dopo de dibisugne e je propit jê, la mari tiere e la mari fisiche.
Sintint lis peraulis crudis e veris dal vecjo Simeon, no pues no pensâ a mê mari e a dutis lis maris, cognossudis e no. Jo, i fîs dal gno paîs, ogni fî che al ven tal mont esal di consolazion o di disperazion par sô mari, di ruvine o di resurezion? Mê mari e dutis lis maris, pensant a mi e ai lôr fîs, ce ur vegnial tal cûr? Benedete la dì che al è nassût! o No lu vessio mai fat!?. Parcè che, cuant che il cûr al è masse sglonf e il pês ti sfracae, ti ven ancje di fâ ce che nissun istint ti sburte a fâ: di rineâ e maludî la tô creature, il to sanc.
E mai come vuê il mistîr de mari al è dificil, problematic, ingrât e fat in solitudine. Parcè che ducj a spietin di jê e ducj i fasin predicjis, pronts a condanâle, cuant che (e cui no sbalgjal mai?) e sbalgje in alc. Alore lom al dîs che e ruvine i fruts, il mestri e il professôr a disin che no ur sta vonde sot, il predi al dîs che no à religjon e e sta copant lanime dal fî. E ogni judissi negatîf, soredut cuant che si le à metude dute e lis sieltis a son dificilis e contraditoriis e lis sodisfazions pocjis e nissune, si tramude tune spade che e passe lanime de mari fûr par fûr. LAdolorade di Madone di Gracie e à siet spadis e ducj a van a preâle e a condolêsi cun jê. O crôt che cualunche mari serie e cussiente nont vedi di mancul, ancje se nissun nol va dongje cuntune peraule di confuart e agrât par vê acetât un compit cussì trement.
O sint tancj predis a cjapâse stupidamentri cu lis maris di cumò. Madri assassine! ur à dit un. Intant no si varès di fevelâ di ce che no si à esperience. In plui o dîs che une mari di vuê si cjate a frontâ problemis che chês di une volte nancje no si insumiavin. E a podevin ancje inludisi di viodisi ricambiât lafiet e lassistence, cu la cuâl che ancje la mari plui ingjenue di vuê e sa che e varà di viodi dal fî o de fie fin che e podarà strissinâsi, cence pretindi ni un flât di aghe di vive ni une messe dopo muarte. Parcè che i fîs ind àn vonde a pensâ par sè.
Il vescul mi à dit une volte che al è dificil fâ il vescul. I ài rispuindût che fâ il plevan al è plui dificil e plui dificil di ducj al è fâ il gjenitôr. Parcè che nô o vin la teorie e lôr a scuegnin fâ lis sieltis concretis e tignîsi i fîs ancje e soredut cuant che nissun nol vûl vêju. Un vescul e un predi a puedin vê un lamp di delusion e di rabie. No àn di sigûr la spade che ur fore cence soste il cûr. Alore, plui che fâur predicjis a lis maris, domandìn che nus fasin lôr la predicje a nô. Su la passience e la gratuitât.


text:
Sui siet cuei di Rome si jevin lungjis penis neris. Di Jugn i alpins de Brigade Julia a vuardein i simbui dal nestri patrimoni artistic e religjôs, dal Colosseu al Altâr de Patrie. Plui di 160 obietîfs, cun dentri i sîts diplomatics e i centris di scambi. A son al comant de “Operazion stradis siguris” che e viôt ogni dì i oms e lis feminis dal Esercit in strade insiemi cu lis Fuarcis di Polizie par contrastâ la criminalitât e prevignî la pussibilitât di atacs teroristics.
«Intai ultins agns, cence pierdi di viste la nestre “alpinitât”, o sin stâts preparâts a operâ in senaris diviers di chei tradizionâi», al sclarìs Agostino Castenetto, prin lutignint di Tavagnà.
A puartin cun se esperiencis maduridis in missions tal forest e su lis monts e «ancje la nestre lenghe, pardabon uniche. Mi coionin in maniere simpatiche sul gno acent tant diviers di chel roman», al dîs fasint la bocje di ridi il caporâl maiôr sielt Alessandro Tion di Cussignà. A fasin servizi tra e pe int «cirint di infondi la stesse sperance e definizion che di simpri e marche lis ints di mont», al conte il tenent colonel Umberto Salvador. Al è nassût e cressût a Glemone e si vise ben dal taramot e dal aiût dai alpins «unic di no podê rivâ a pâr, e je stade la sburtade a jentrâ in Academie Militâr. Viodi il vueit dai centris storics di Accumoli e Amadore mi à strent il cûr, mi à visât il gno Friûl». Chel che ur mancje a ducj: Castenetto al passe il secont Istât di file lontan di cjase: «O ai celebrât ancje i 25 agns di matrimoni lontan de mê femine». Il caporâl maiôr sielt Marco Bertossa di Percût al ironize sul trafic: «Une robe tant che la “Cristoforo Colombo” (une vie de Capitâl, ndr) li di nô no esist». Ur mancje un clime miôr, la trancuilitât dai paîs, lis partidis dal Udin al stadi e si sa po il frico, ma a àn une ciertece: «Ae fin su lis nestris monts o tornarai», al sotlinee Tion. Parcè che, al note Bertossa: «L’alpin, cuant che al torne in Friûl, al à di tornâ a dominâ lis Alps Orientâls». ❚
Floriana Bulfon


text:
Cletâ nol è smaltâ
Cletâ nol è smaltâ
grave no je gravon
lacje no je savalon
salizo nol è pedrât
sbacjo nol è diurint …
Ogni element, ogni imprest, ogni azion, la so peraule. Peraulis precisis a indica che robe, chel fa, chel risultat precis e no un altri.
Peraulis che a an compagnat il mistir plui vecjo dal mont: chel di fa sũ une cjase.
La cjase!
Ve un sotet al e il dissen di une vite, di une famee che e nas o la conclusion di agns e agns di lavor. E la cjase, par no, e a di sei “nestre”.
La cjase e mostre la nestre muse, e fevele di no e de nestre int. Si le lustre par dentri e par difur, si le manten sane, frescje vie pal istat e cjalde d'invier.
“Tornâ a cjase”, al vul di sei vuarits, che al e cussi che si dis dopo ve stat in ospedal,al vul di ve finit di vore. “Tornâ a cjase” il suspir dai zovins che a lavin in vuere, la ambizion dai nestris emigrants, dutun cul “comedâle, la cjase” o ben “fâle sù gnove”.
Dome cui che al a passat il taramot al sa ce che al a volut di “no vêle, la cjase” e trop che al a costat jempla chel vueit che si insede te anime.
Une des carateristichis di Buje, comunis a altris pais dal Friul, e je che dai
“Cjà”.
Cjà Fôrs, Cjà Dreôr, Cjà Gjalot, Cjà Maô, Cjà Marcûri, Cjà Madùs, Cjà
Martin, Cjà Codop, Cjasâi, Cjà Orç, Cjà 'Saîli, Cjasèts, Cjà Spigjèl, Cjà Vergjari,
Cjà Vuic, Cjà Maur, Cjà Menon, Cjà Menat, Cjà Piç, Cjà Poçut, Cjà Linç, Cjà Cuc,Cjà Buç, Cjasâi, Cjasates, Cjase Blancje, Cjase nere ...
Cjà a di cjasis e fameis, curtii un dentri chel altri:
“... ator dal curtîl si è ingrumade une mostre curiôse di cjasis, cjasutis, e casopis che si tegnin sù une cu l'altre: cjôz e sucriz, antii di moleton disfueât, scjalins sbocognâz e piûi sdenteâz, par sotetâ un altri campionari: chel di une umanitât strambe e sforeade. Un misturot di int nassude lì e di “forescj” vignûz dopo, a vivi in chel pascjel. Vivi al è un mût di dî: pitost un ziminâ dentri a miseriis di dutis lis fatis, un smaneâsi ristîf in chei blecs di lûs zale che i mûrs dulintôr a làssin pojâ tal pacjuc, d'istât, cuant che il soreli al è alt parsôre i cops.” Cussi e a piturat i Cjà Fôrs MarieForte, che no par nuie, a un so romanc e a dat titul “La Cjase di Dalban”.
Cjà, nons metuts par resta, par fa viodi une organizazion ancje urbanistiche, oltri che social, dal teritori. Cjasis fatis su, clap dopo clap, modon dopo modon, piere dopo piere dai muredors. Un mont, chel dai muredors, di sapienciis trasmitudis, imparadis cui voi, di inzens e di cognossincis dai elements naturai, dal sut e dal umit,di lunis e di stagjons. Il save fa cu lis mans, il save dopra imprescj par puarta a bon fin la opare, si e fissat, intal timp, in peraulis che a pandin specializazion dal mistir, scrupul, esperience ingrumade.
Chest block-notes al ripuarte, cu la poie di ilustrazions, peraulis che a an corut e che a corin inmo, par cualchi viers, tra muridor e muridor, tra manovai e cjarpentirs.
O podin presentalu in gracie des fondis butadis ju trente agns indaur (prins agns '80) par iniziative dal prof. Zuan Nazzi Matalon. Egjidio Tessaro Bolzon, cun altris cinc di lor al faseve part dal grop dai ricercjadors. Tignint sot voli lis ilustrazions dal vocabolari todesc- italian Duden, si jerin metuts cu la int dal mistir a dâ il non furlan ai imprescj dal mont dai muredors e dai carpentirs. Stant che a jerin de Basse come de Alte Furlane, ognidun di lor al puartave dongje peraulis in variants diferentis; des diferencis, un confront vivaros al veve permetut di meti ju par scrit tiermins in cuantitat, doprant il furlan e la grafie di “Marilenghe”.
I origjinai dal lavor de ricercje terminologjiche, che al cjape dentri ancje altris mistirs, ju a tignuts di cont Egjidio che in chei timps si jere cjapade la cjame di sistematizaju doprant un computer "Canon CX-1" ( DOS e tant mancul WINDOWS noesistevin, a jerin i timps dai Commodore e dal prin Apple) cuntun sisteme operatif e di videoscriture de Canon la che al tocjave scrivi i comants pe formatazion; il dut in Basic, vint studiat tai prins ains '70 el Cobol de IBM e de HONEYWELL e a Pisa l'Assembler pal IBM 360, un computer che al stave intun capanon grant come il Domo di San Scjefin, cun potence di elaborazion che vue si le a intune machinute. I dats registrats su chei discos di 3,5" cumo non si puedin plui leiju, parce che il sisteme operatif nol e compatibil cun nissun di chei vignuts dopo. Dal 1982 cui dis milions di liris, spindudis par compra chel computer, si rivave comuts a fa su une cantine in ciment armat.
Plui di vincj agns dopo, tal 2004, il CIRF (Centri Interdiparmental di Ricercje su la Culture e la Lenghe dal Friul) al a struturat inte forme classiche il “Dizionari talian-furlan di edilizie e di costruzions”, indula che a jentrin ancje gnufs matereai e gnovis tecnologjiis, gnovis regulis; la Provincie di Udin indi a curade la edizion (lec 482/99).
La Associazion Cultural el tomât e a pensat ben di torna a cjapa in man e di fa cognossi, integrant li che si e rivat, la vore impuartante di Egjidio e dai soi amis. Lu fas in ocasion de fieste de Madone de Salût di Vile di Buje, nomenade ancje Madone dai Fornasîrs e Madone de Ricostruzion dal Friul, come che Le a clamade il nestri Vescul Alfredo Battisti recuie.
Al e cussi nassut chest cuader, sorte di block notes che al palese la intenzion di puarta ae lus un patrimoni cidin di cognizions nassudis in agnorums, sui cantirs; la intenzion di fa puarta ae memorie; di mostra la complessitat dal mont de edilizie. Si trate di un lavor a miec, che, par inviasi a une conclusion, al a dibisugne de int dal mistir, dai specialiscj de materie.
Al a dibisugne di muredors, di manovai, di carpentirs... di int di cantir.
A lor ur domandin di cjapa in man il lapis e … meti ju ce che al mancje.
A coraran cussi peraulis tra personis, cun cuadris di vitis scompartidis, di vite passade al viert cun ogni sorte di timp.
In chest mut o poin ancje no di Buje une piere tal cantîr de iniziative de Casse Edil di Mutualitat e Assistence di Udin e de Universitat dal Friul (Dipartiment di Siencis Umanis) che a son daur a fa nassi il Museu dal Patrimoni Edil: CANTIRS.
laura nicoloso pitzalis
. . . MALTE, GARZON !
Vile di Buje, novembar 2013


text:
«Nus mancjave un program dedicât dome ae musiche furlane». Cui lu aial dit? Une radio taliane cu lis frecuencis te Patrie? Sbaliât. Cheste e je peraule di Mauro Missana, diretôr di Onde Furlane.
HITS FURLANIS_ Cussì di Fevrâr te “radio libare dai furlans” o podarìn scoltâ di buinore (e biadelore!) “Friûl Parade”, il gnûf program di Mojra Bearzot dedicât a pont ae sene musicâl furlane dal lunis al vinars des 8,30 aes 9. «Al somearà strani, ma nus è simpri plasût meti dongje la musiche fate in Friûl cun chê di dut il rest dal mont», al zonte Missana. Strani o no, di sigûr cheste carateristiche e je stade par agns la carateristiche de radio, vierte al teritori ma no sierade intai nestris confins.
ATENZION INTERNAZIONÂL_ Tes gnovis dal palinsest no mancjin di fat i programs di respîr plui internazionâl come “Babêl Europe”, cuindisinâl in onde za di Zenâr il martars aes 11 di matine e in repliche il miercus a une dopodimisdì e curât di Marco Stolfo, alternât cun “Internazionalitari” di Carli Pup (che o vin o fevelât tal numar passât dal gjornâl). Chi o podìn stâ inzornâts su la musiche contemporanie di Sardegne, Ocitanie, Paîs Basc, Bretagne, Galizie, Scozie, Paîs Catalans e chês altris lenghis minorizadis de Europe. Un altri apontament dedicât ae musiche, al è “Corais musicâi” di Lia Bront, rubriche de musiche pal cine.
ROF NO MOLE_ Nus plasin no tant o no dome lis novitâts, ma soredut la voie di une cooperative metude a dure prove dai tais de Regjon di no stâ cu lis mans in man, ma di meti in moto la scuadre e fâ simpri lavorâ il so laboratori: «O crôt che Onde Furlane e vedi Gambiât, an dopo an, il so rapuart cui scoltadôrs, ancje cun chê di cjapâ dentri lis gnovis gjenerazions», al dis Missana. «Vuê o vin un public cetant diferent di chel di 30 agns indaûr. Vuê o sin une radio vierte al teritori, che si sposte, come cul Liet International, Viva Onde Furlane, lis diretis di Friuli Doc e Vinitaly, e dut il lavôr fat ator, ma ancje une radio dulà che ducj a àn spazi, dal pont di viste culturâl e musicâl. E va dilunc a jessi une farie di iniziativis e cu la gnove programazion chest an o vin decidût di olsâ ancjemò di plui». Buine scolte su www.ondefurlane.eu. ■
Natascia Gargano
MUSICHE. Gnovis in Onde............
«Nus mancjave un program dedicât dome ae musiche furlane». Cui lu aial dit? Une radio taliane cu lis frecuencis te Patrie? Sbaliât. Cheste e je peraule di Mauro Missana, diretôr di Onde Furlane.